
PËR RATIFIKIMIN E “MARRËVESHJES NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS SË KOSOVËS PËR LËVIZJEN E NDËRSJELLË TË SHTETASVE DHE TË PROTOKOLLIT TË SAJ PËR LËVIZJEN E NDËRSJELLË TË SHTETASVE GJATË QARKULLIMIT NË ZONAT KUFITARE”

Në mbështetje të neneve 78, 83 pika 1 dhe 121 të Kushtetutës, me propozimin e Këshillit të Ministrave, 

KUVENDI 
I REPUBLIKËS SË SHQIPËRISË

VENDOSI:

Neni 1

Ratifikohet “Marrëveshja ndërmjet Këshillit të Ministrave të Republikës së Shqipërisë dhe Qeverisë së Republikës së Kosovës për lëvizjen e ndërsjellë të shtetasve dhe të protokollit të saj për lëvizjen e ndërsjellë të shtetasve gjatë qarkullimit në zonat kufitare”.

Neni 2

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6379, datë 13.1.2010 të Presidentit të Republikës së Shqipërisë, Bamir Topi


Marrëveshje 
Ndërmjet Këshillit të Ministrave të Republikës së Shqipërisë dhe Qeverisë së Republikës së Kosovës mbi lëvizjen e ndërsjellë të shtetasve

Këshilli i Ministrave të Republikës së Shqipërisë dhe Qeveria e Republikës së Kosovës, në emër të shteteve të tyre përkatëse, më poshtë të quajtura “Palë kontraktuese”;
Të nisura nga dëshira për zgjerimin dhe zhvillimin e mëtejshëm të marrëdhënieve miqësore që tashmë ekzistojnë ndërmjet dy vendeve;
Duke konfirmuar se respektimi dhe zbatimi i të drejtave të njeriut, lirive themelore dhe parimeve të demokracisë, shtetit të së drejtës dhe humanizmit përbëjnë bazën e lirisë, drejtësisë dhe paqes;
Me synimin për të lehtësuar kontaktet e shtetasve me njëri-tjetrin si një instrument i rëndësishëm për forcimin e lidhjeve dhe mbështetjes për zhvillim në të gjitha fushat e veprimtarisë;
Të bindura se liria e lëvizjes njerëzore përbën një zhvillim themelor për forcimin e mëtejshëm të përpjekjeve të secilit vend për integrimin  në Bashkimin Europian;
janë marrë vesh si më poshtë:

Neni 1

1.Shtetasit e secilës palë kontraktuese, mbajtës të pasaportave  diplomatike, të shërbimit/zyrtarë ose pasaportave të zakonshme përjashtohen nga detyrimi për t’u pajisur me vizë hyrëse në territorin e palës tjetër kontraktuese për një vizitë ose qëndrim jo më të gjatë se 90 (nëntëdhjetë) ditë, brenda 180 (njëqind e tetëdhjetë) ditëve nga data e hyrjes së parë.
2.Shtetasit e secilit vend hyjnë, kalojnë tranzit, qëndrojnë përkohësisht dhe largohen nga territori i palës tjetër kontraktuese në të gjitha pikat e kalimit kufitar të hapura për qarkullimin ndërkombëtar dhe ndërshtetëror, duke pasur një dokument të vlefshëm udhëtimi si ato që listohen në shtojcën e kësaj marrëveshjeje.
3.Shtetasit e secilit vend, hyjnë, kalojnë, qëndrojnë përkohësisht dhe largohen nga territori i secilës palë kontraktuese pa taksa dhe tarifa për periudhën e përcaktuar në paragrafin 1 të këtij neni.

Neni 2

1.Shtetasit e palëve kontraktuese, mbajtës të pasaportave të vlefshme diplomatike ose të shërbimit/zyrtare, të lëshuara nga Ministritë e Punëve të Jashtme të palëve kontraktuese, mund të hyjnë, të kalojnë tranzit, të qëndrojnë dhe largohen nga territori i palës tjetër kontraktuese pa vizë, për një periudhë jo më të gjatë se 90 (nëntëdhjetë) ditë brenda një periudhe 180 (njëqind e tetëdhjetë) ditore nga data e hyrjes së parë.
2.Shtetasit e secilës palë kontraktuese, mbajtës të pasaportave të vlefshme diplomatike ose të shërbimit/zyrtare, të cilët janë pjesëtarë të stafit të një misioni diplomatik ose një posti konsullor, të një organizate ndërkombëtare, të një shërbimi tregtar dhe ekonomik brenda misionit diplomatik ose një qendër e informacionit kulturor, e krijuar mbi bazën e një marrëveshjeje ndërqeveritare, të cilat ndodhen në territorin e palës tjetër kontraktuese, hyjnë në territorin e saj pa vizë, pas njoftimit zyrtar pranë Ministrisë së Punëve të Jashtme. Akreditimi vijon në përputhje me procedurën e brendshme të palës kontraktuese pritëse. Ata qëndrojnë pa vizë, deri në largimin e tyre nga territori i palës kontraktuese pritëse gjatë gjithë periudhës së akreditimit të tyre.
3.Dispozitat e paragrafit 2 të këtij neni shtrihen deri te pjesëtarët e familjes së shtetasve në fjalë: bashkëshorti(ja), fëmijët nën moshën 26 vjeç, të cilët nuk kanë kryer martesë civile dhe që vazhdojnë mësimet me kohë të plotë në institucionet arsimore në territorin e palës kontraktuese pritëse dhe që jetojnë së bashku me ta gjatë mandatit të tyre në detyrë, nëse janë mbajtës të pasaportave diplomatike ose shërbimi/zyrtar.
4.Dispozitat e paragrafit 2 të këtij neni nuk zbatohen për personat që mbulon paragrafi 3, kur ata janë shtetas të një vendi të tretë, për të cilët palët kontraktuese zbatojnë regjimin e vizave. Në këtë rast, personat në fjalë pajisen me llojin përkatës të vizës që në hyrjen e tyre të parë në territorin e palës kontraktuese pritëse.

Neni 3

Qarkullimi në zonat kufitare ndërmjet palëve kontraktuese rregullohet nga protokolli i kësaj marrëveshjeje, i cili është pjesë përbërëse e saj.

Neni 4

Shtetasit e palëve kontraktuese, të cilët dëshirojnë të qëndrojnë për periudha më të gjata kohore në territorin e palës tjetër kontraktuese për qëllime studimi, punësimi, bashkimi familjar etj., u referohen dhe respektojnë dispozitat e legjislacionit të brendshëm të palës tjetër kontraktuese.

Neni 5

Në rast se për shkaqe të forcës madhore, një shtetas nuk ka mundësi për t’u larguar nga territori i palës tjetër kontraktuese, atëherë brenda afatit të vlefshmërisë së qëndrimit, pala kontraktuese pritëse do ta bëjë falas zgjatjen e lejes së qëndrimit.

Neni 6

Shtetasit e palëve kontraktuese që qëndrojnë në territorin e palës tjetër kontraktuese për periudha të shkurtra kohore nuk kanë të drejtën e punësimit.

Neni 7

Shtetasit e secilës palë kontraktuese, gjatë qëndrimit të tyre në territorin e palës tjetër kontraktuese, veprojnë në përputhje me legjislacionin e kësaj të fundit.

Neni 8

Secila palë kontraktuese mund t’u refuzojë hyrjen ose të shpallë të pavlefshëm qëndrimin në territorin e saj të shtetasve të palës tjetër kontraktuese, të cilët ajo, në përputhje me legjislacionin e saj të brendshëm, i gjykon si të papranueshëm ose të padëshirueshëm.

Neni 9

Kur shtetasit e palës kontraktuese, gjatë qëndrimit të tyre në territorin e palës tjetër kontraktuese, humbin pasaportat e tyre ose dhe ndonjë dokument tjetër zëvendësues udhëtimi, njoftojnë menjëherë për këto raste autoritetet përkatëse vendore, të cilët do t’u lëshojnë një dokument njoftues ndihmës. Misioni diplomatik ose përfaqësia konsullore e shtetit të shtetësisë do t’i pajisë ata me një dokument të ri të përshtatshëm udhëtimi. Të dy këto dokumente, dokumenti i ri dhe ai njoftues duhet të paraqiten në pikat e kalimit kufitar.

Neni 10

1.Palët kontraktuese do të këmbejnë specimenet e dokumenteve të tyre të vlefshme të udhëtimit, nëpërmjet kanaleve diplomatike, jo më vonë se 30 (tridhjetë) ditë përpara hyrjes në fuqi të kësaj marrëveshjeje.
2. Kur njëra palë kontraktuese lëshon një model të ri të dokumentit të udhëtimit apo i modifikon dokumentet tashmë të këmbyera, për këto modifikime duhet të njoftohet pala tjetër kontraktuese nëpërmjet kanaleve diplomatike, 15 (pesëmbëdhjetë) ditë përpara datës së hyrjes në qarkullim të dokumentit të ri ose të modifikuar. Ky njoftim duhet të përfshijë modelin e dokumenteve të reja ose të modifikuara dhe informacione mbi zbatueshmërinë e tyre.

Neni 11

1.Palët kontraktuese do të krijojnë një komitetit të përbashkët, brenda 60 (gjashtëdhjetë) ditëve nga hyrja në fuqi e kësaj marrëveshjeje, i cili ka për detyrë monitorimin dhe zbatimin e kësaj marrëveshjeje dhe zgjidhjen e çdo mosmarrëveshjeje që rrjedh nga interpretimi apo zbatimi i dispozitave të marrëveshjes. Komiteti do të mblidhet sa herë që të jetë e nevojshme, me kërkesën e njërës nga palët kontraktuese.

Neni 12

Kjo marrëveshje mund të ndryshohet me pëlqimin e ndërsjellë të palëve kontraktuese. Ndryshimet hyjnë në fuqi në përputhje me paragrafin 1 të nenit 14 të kësaj marrëveshjeje.

Neni 13

1.Secila nga palët kontraktuese mund ta pezullojë, tërësisht ose pjesërisht, veprimin e kësaj marrëveshjeje, në rastin e një fatkeqësie natyrore, epidemie apo për shkak të konsideratave të sigurisë dhe rendit publik, duke njoftuar menjëherë palën tjetër nëpërmjet kanaleve diplomatike. Pezullimi i veprimit të kësaj marrëveshjeje hyjnë në fuqi nga data e marrjes së këtij njoftimi.
2.Pala që ka marrë masat e treguara në paragrafin 1 të këtij neni njofton menjëherë palën tjetër kontraktuese për këtë shfuqizim nëpërmjet kanaleve diplomatike.

Neni 14

1.Kjo marrëveshje dhe protokolli i saj është i vlefshëm për një periudhë të papërcaktuar kohore, ato hyjnë në fuqi në datën e marrjes së njoftimit të fundit me shkrim, nëpërmjet të cilit palët kontraktuese njoftojnë njëra-tjetrën, nëpërmjet kanaleve diplomatike se janë përmbushur kërkesat e tyre të brendshme ligjore për hyrjen në fuqi të kësaj marrëveshjeje.
Secila prej palëve kontraktuese mund ta përfundojë vlefshmërinë e kësaj marrëveshjeje ose pjesëve të saj, duke njoftuar me shkrim palën tjetër kontraktuese nëpërmjet kanaleve diplomatike. Në këtë rast marrëveshja ose pjesë të saj do të pushojnë së vepruari pas 60 (gjashtëdhjetë) ditëve nga dita e marrjes së këtij njoftimi.

Bërë në Prishtinë, më 6.10.2009, në dy kopje origjinale, secila në shqip, serbisht dhe anglisht, duke pasur secili nga tekstet fuqi të barabartë. Në rast të ndonjë paqartësie në interpretim, epërsi do të ketë teksti në gjuhën angleze.

	Për Këshillin e Ministrave të Republikës së Shqipërisë

Sali Berisha
	Për Qeverinë e Republikës së Kosovës

Hashim Thaçi




Shtojcë
E marrëveshjes ndërmjet Këshillit të Ministrave të Republikës së Shqipërisë dhe Qeverisë së Republikës sË kosovËs mbi lëvizjen e ndërsjellë të shtetasve

Për qëllime të kësaj marrëveshjeje, dokumente të vlefshme udhëtimi konsiderohen:

1. Për shtetasit e Republikës së Shqipërisë:
a) pasaportë e zakonshme;
b) pasaportë diplomatike;
c) pasaportë shërbimi;
d) letërnjoftim.
e) dokument i vlefshëm udhëtimi për kthimin në Republikën e Shqipërisë;
f) leje për qarkullim në zonat kufitare;
g) dokumente udhëtimi të lëshuara në përputhje me të drejtën ndërkombëtare të zbatueshme për palët kontraktuese.
2. Për shtetasit e Republikës së Kosovës:
a) pasaportë e zakonshme;
b) pasaportë diplomatike;
c) pasaportë zyrtare;
d) letërnjoftim;
e) dokument udhëtimi grupi;
f) dokument i vlefshëm udhëtimi për kthimin në Republikën e Kosovës;
g) leje për qarkullim në zonat kufitare
h) dokumente udhëtimi të lëshuara në përputhje me të drejtën ndërkombëtare të zbatueshme për palët kontraktuese.
Protokoll
I marrëveshjes ndërmjet Këshillit të Ministrave të Republikës së Shqipërisë dhe Qeverisë së Republikës së Kosovës mbi lëvizjen e ndërsjellë të shtetasve gjatë qarkullimit në zonat kufitare

Neni 1

Ky protokoll vendos regjimin e qarkullimit në zonat kufitare ndërmjet kufijve shtetërore të dy vendeve, më poshtë të quajtura “Palë kontraktuese”.

Neni 2

Për qëllime të këtij protokolli përdoren përkufizimet e mëposhtme:
1.“Kufi shtetëror” nënkupton një kufi të përbashkët ndërmjet dy vendeve;
2. “Zonë kufitare” nënkupton një zonë në territorin e palës kontraktuese, e cila ndodhet jo më larg se 20 km nga vija kufitare. Njësitë vendore administrative brenda kësaj zone do të konsiderohen pjesë të zonës kufitare, ashtu siç tregohet në aneksin A. Në rast se ndonjë pjesë e kësaj njësie do të ndodhet mbi 20 km larg nga vija kufitare, por jo më larg se 30 km, ajo sërish konsiderohet si pjesë e zonës kufitare;
3. “Përfituesit” janë shtetasit e palëve kontraktuese, të cilët të paktën për një vit janë banues të ligjshëm në një zonë kufitare dhe që kanë të drejtë të pajisen dhe të përdorin një leje për qarkullim kufitar vendor;
4. “Leja për qarkullim kufitar” nënkupton një dokument të vlefshëm udhëtimi, i cili lejon përfituesin të kalojë kufirin shtetëror dhe të qëndrojë në zonën kufitare të palës tjetër kontraktuese, ashtu siç përcaktohet në këtë protokoll;
5. “Qarkullimi në zonat kufitare” është lëvizja e rregullt tejkufitare që kryhet nga përfituesit me qëllime udhëtimi ose qëndrimi në zonën kufitare të palës tjetër kontraktuese, për arsye kulturore, ekonomike ose familjare, për një periudhë të caktuar kohe, e cila përcaktohet në këtë protokoll.

Neni 3

1.Përfituesit që zotërojnë një leje të vlefshme për qarkullim në zonat kufitare mund të udhëtojnë dhe qëndrojnë në zonën kufitare të palës tjetër kontraktuese deri në 7 (shtatë) ditë rresht.
2.Gjatë qëndrimit të tyre, që përcaktohet në paragrafin 1 të këtij neni, përfituesit mund të merren me veprimtari fitimprurëse, duke përfshirë veprimtari ditore ose të përkohshme, në përputhje me legjislacionin kombëtar të palës kontraktuese.
3.Kohëzgjatja e përgjithshme e vizitave të tyre të radhës nuk mund të jetë më e madhe se 90 (nëntëdhjetë) ditë brenda një periudhe prej 180 (njëqind e tetëdhjetë) ditësh.

Neni 4

1.Leja e qarkullimit në zonat kufitare lëshohet nga një autoritet kompetent shtetëror i palës kontraktuese, mbështetur në kërkesën e miratuar nga autoritetet kompetente të policisë kufitare vendore të palës tjetër kontraktuese, brenda 5 (pesë) ditë pune.
2.Leja jepet me një vlefshmëri kohore prej 5 vjetësh.
3.Leja përmban:
a) fotografinë e kërkuesit (me ngjyra) jo më të vjetër se 6 (gjashtë) muaj, emrin dhe mbiemrin, datëlindjen, shtetësinë dhe vendbanimin;
b) autoritetin lëshues, datën e lëshimit dhe vlefshmërinë;
c) numrin e dokumentit mbi bazën e të cilit përcaktohet identiteti i kërkuesit;
d) data dhe fotografia e fëmijëve nën 14 (katërmbëdhjetë) vjeç të përfituesit të lejes;
e) shpjegimin se zotëruesi i lejes mund të lëvizë lirisht vetëm në zonën kufitare dhe se në rast keqpërdorimi pasojnë sanksione.
4. Leja përfshin sa më shumë që të jetë e mundur karakteristikat mbrojtëse, në pajtim me standardet e Bashkimit Europian.

Neni 5

1.Palët kontraktuese mund të heqin dorë nga detyrimi për të vendosur në leje vula hyrëse dhe dalëse.
2.Për qëllime të evidentimit të hyrjes, daljes dhe qëndrimit, autoritetet e pikave të kalimit kufitar të palës kontraktuese, sipas rastit, mund t’u lëshojnë përfituesve një dëshmi të veçantë, në të cilën shënohet data, vendi dhe pika e kalimit kufitar ku është bërë kalimi i kufirit shtetëror.

Neni 6

Palët kontraktuese marrin në vazhdimësi masat e duhura për lehtësimin e kalimit të kufirit shtetëror. Këto masa përfshijnë:
a) Krijimin e pikave të veçanta të kalimit kufitar vetëm për përfituesit, në përputhje me legjislacionin kombëtar;
b) Rezervimin e linjave të veçanta për përfituesit në pikat e kalimit kufitar ndërkombëtar;
c) Mundësimin e përfituesve, sa herë që të jetë e nevojshme dhe në veçanti duke mbajtur parasysh rrethanat vendore, duke përfshirë dhe rastet e forcës madhore :
    a) për të kaluar kufirin në vende ku nuk ka pika të kalimit kufitar dhe/ose jashtë orarit të shpallur punës;
     b) për përfituesit që njihen nga oficerët e policisë kufitare për shkak të kalimit të tyre të shpeshtë të kufirit, sa herë që të jetë e nevojshme mund t’u nënshtrohen kontrolleve rutinore.

Neni 7

Përfituesit e secilës palë kontraktuese, që gjatë qëndrimit të tyre në territorin e palës tjetër kontraktuese humbasin lejen, duhet të njoftojnë për këtë rast menjëherë autoritetet e policisë vendore, të cilat me këtë rast lëshojnë një dokument njoftimi ndihmës. Ky dokument njoftues duhet të paraqitet në pikën e kalimit kufitar.

Neni 8

Ky protokoll zbatohet në të gjitha pikat e tanishme dhe të ardhshme të kalimit kufitar ndërkombëtar, si dhe në pikat vendore të kalimit kufitar. Lista e të gjitha pikave të kalimit kufitar tregohet në anekset bashkëlidhur.

Neni 9

1. Përfituesit nuk mund të udhëtojnë apo të qëndrojnë jashtë zonës kufitare të përcaktuar në këtë protokoll.
2. Mosrespektimi i kësaj dispozite konsiderohet qëndrim i paligjshëm dhe i nënshtrohet masave të duhura në pajtim me legjislacionin kombëtar të secilës palë kontraktuese. Kjo mund të përfshijë edhe anulimin e lejes nga autoriteti lëshues, për një periudhë kohore prej jo më pak se një vit.
3. Palët kontraktuese shkëmbejnë rregullisht informacione mujore mbi përfituesit që janë objekt i masave në përputhje me paragrafin 2 të këtij neni.
Bërë në Prishtinë, më 6.10.2009 në dy kopje origjinale, secila në shqip, serbisht dhe anglisht, duke pasur secili tekst fuqi të barabartë. Në rast të ndonjë paqartësie në interpretim, epërsi ka teksti në gjuhën angleze.


	Shtojcë
E Protokollit të marrëveshjes ndërmjet qeverisë së republikës së kosovës dhe këshillit të ministrave të republikës së shqipërisë mbi lëvizjen e ndërsjellë të shtetasve gjatë qarkullimit në zonat kufitare

Për qëllime të këtij protokolli të marrëveshjes, emrat zyrtarë të fshatrave kufitarë që ndodhen në rrezen 20 km nga kufiri Shqipëri-Kosovë konsiderohen:

Për Republikën e Shqipërisë

Rrethi Kukës
I.Komuna Bicaj
Bicaj
Bushat
Domaj
Gabrricë
Kolesjan
Mhole
Mustafaj
Nange
Osmanaj
Tershene

II.Komuna Kukës
Kukës
Drinas
Kulla e Lulës

III.Komuna Bushtricë
Baruç
Bushtricë
Gjegje
Matranxh
Palush
Shpat

IV.Komuna Bushtricë
Vilë

V.Komuna Orgjost
Bele
Kosharisht
Lojme
Orçikel
Orgjost
Pakisht
Zapod


VI.Komuna Shistavec
Borje
Cernalevë
Kollovoz
Novoseje
Shishtavec
Shtreze

VII.Komuan Shtiqen
Shtiqen
Kodër Lume
Krenez
Shtiqen 
Muje

VIII.Komuna Terthore
Bardhoc
Bardhoc i Ri
Breg lume
Gjegjan
Morinë
Pobreg

IX.Komuna Topojan
Brekije
Topojan
Turaj
Xhaferaj

X.Komuna Ujmisht
Lusen
Malqene
Resk
Skavicë
Tejdrine
Ujmisht

XI.Komuna Ujmisht-Kukës
Zall Lusen

Rrethi Has
I.Komuna Fajza
Fajze
Liqeni i Kuq
Metaliaj
Tregtan
Vranisht

II.Komuna Golaj
Dobrune
Golaj
Helshan
Letaj
Nikoliq
Peraj
Perrollaj
Qarr
Vlahen
Zgjeç
Bardhaj

III.Komuna Gjinaj
Domaj Has
Gjinaj
Kishaj
Myç Has
Pogaj
Pus i Thatë

IV.Komuna Krume
Cahan
Gajrep
Krume
Krume-fshat
Mujaj
Plani i Patës
Zahrisht

Rrethi Tropojë
I.Komuna Bajram Curr
Bajram Curri

II.Komuna Bujan
Dilate
Bujan
Dojan
Gri
Gri e Re
Lekurtaj
Markaj
Rosuj
Selimaj

III.Komuna Bytyç
Berishë
Bytyç
Çorr Viliq
Kam
Kepenek
Leniq
Mash
Pac
Prush
Visoçe
Vlad
Zherkë
Zogaj
IV.Komuna Llugaj
Bukovë
Cernicë
Llugaj
Lushë
Rrëzë Mali
Rragam

V.Komuna Tropojë Fshat
Bebine
Begaj
Buçaj
Gegaj
Kasaj
Kërrnajë
Kovaçë
Myhejan
Papaj
Shkëlzen
Sumacë Ahmataj
Sopot
Viçidol
Kojel 
Astë

2.Pika kalimi kufitare, për këmbësorë, me orare të reduktuara, 4 orë në ditë (2+2) nga ana shqiptare mund të jenë:
1.Borje			piramida D17
2.Zapod		piramida D14/17
3.Dobrune		piramida D1
4.Qafë Gjonaj		piramida C9
5.Padeshi	

Për Republikën e Kosovës:

Rajoni i Gjakovës
Mulliq			DM 400-987
Potok Mulliq		DM-376-985
Brovinë			DM 404-978		
Potok Morinë		DM-378-967
Morinë			DM-389-959
Ponoshec		DM-41 0-952
Popoc			DM-421-934		
Shishman		DM-443-920
Babaj t’Bokës		DM-451-901
Qerret			DM-396-877
Guskë			DM-483-900
Devë			DM-466-885
Vogovë			DM-495-885
Firzë			DM-522-888
Gërçinë			DM-574-826
Damjan			DM-605-827
Zhub			DM-502-878
Kusar			DM-540-863
Zylfaj			DM-508-834			
Goden			DM-542-828
Lipovec		DM-563-846

Rajoni i Prizrenit
Kushnin		DM-618-804
Kabashi i Hasit		DM-632-800
Lubizhda e Hasit	DM-649-728
Gjonaj			DM-685-774
Planej			DM-653-735
Milaj			DM-637-719
Gorozhub		DM-625-694
Vermica		DM-639-674
Shkoza			DM-661-679
Dedaj			DM-645-813
Lubishda		DM-813-766
Romaj			DM-664-822
Lukinaj			DM-681-828
Krajk			DM-720-811
Mazrek			DM-684-759
Kojushë		DM-678-750
Nashec			DM-713-765
Atmaxhe		DM-721-757
Tupec			DM-724-781
Landovicë		DM-739-793
Piranë			DM-732-825
Krushë e Vogël		DM-712-840
Grazhdanik		DM-721-737
Kobaj			DM-703-738
Murademe		DM-704-719
Vlashnje		DM-721-724
Poslisht			DM-728-696
Hoqe e Qytetit		DM-744-695
Malësi e Vrrinit		DM
Leskovec		DM-775-693
Zhur			DM-687-680
Dobrusht		DM-661-699
Plavë			DM-707-604

Rajoni i Dragashit
Brezne			DM-695-634
Buge			DM-697-622
Rapga			DM-681-600
Kërstaci i Madh		DN-538-190
Kërsteci i Vogël	DM-665-572
Vranishtë		DM-693-546
Orgushë		DM-668-546
Glloboqicë		DM-690-504
Krushevë		DM-702-476
Glloboçica II		DM-661-404
Restelica		DM-724-438
Brod			DM-756-491
Zaplluzha		DM-801-644
Mlik			DM-705-530
Zli Potok		DM-718-474
Kukajan		DM-720-547
Brodosanë		DM-771-620
Xerzë			DM-735-588
Shajne			DM
Rence			DM-720-598
Zym			DM-725-626
Blaq			DM-778-636
Bellobrad		DM-737-629
Brut			DM-751-640
Zgatar			DM-760-640
Kapre			DM-744-613
Buzec			DM-757-619
Kuk			DM-763-610
Kosav			DM-750-602
Plajnik			DM-758-584
Kuklibeg		DM-773-615

Rajoni i Deçanit
Gryka e Deçanit	DN-284-164
Hulaj			DN-394-094
Pobërgjë		DN-393-034
Voksh			DN-401-056
Gjocaj			DN -383-039
Jasiq			DN -478-022
Koshare		DN -373-005
Batushë			DN -393-005

PËR RATIFIKIMIN E “MARRËVESHJES NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS SË KOSOVËS PËR RIPRANIMIN E PERSONAVE”

Në mbështetje të neneve 78, 83 pika 1 dhe 121 të Kushtetutës, me propozimin e Këshillit të Ministrave, 

KUVENDI 
I REPUBLIKËS SË SHQIPËRISË

VENDOSI:

Neni 1

Ratifikohet “Marrëveshja ndërmjet Këshillit të Ministrave të Republikës së Shqipërisë dhe Qeverisë së Republikës së Kosovës për ripranimin e personave”.

Neni 2

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6380, datë 13.1.2010 të Presidentit të Republikës së Shqipërisë, Bamir Topi


MARRËVESHJE 
NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS SË KOSOVËS PËR RIPRANIMIN E PERSONAVE

Këshilli i Ministrave i Republikës së Shqipërisë dhe qeveria e Republikës së Kosovës (të quajtura më poshtë “Palët kontraktuese”),
me dëshirën për të zhvilluar marrëdhënie miqësore midis të dy shteteve,
të udhëhequr, nga qëllimi për të bashkëpunuar në bazë të reciprocitetit në trajtimin e çështjeve të ripranimit të personave që qëndrojnë në mënyrë të paligjshme në territorin e palës tjetër kontraktuese,
me dëshirën për të kontribuar në këtë mënyrë në parandalimin e lëvizjes së paligjshme të personave dhe në përputhje me parimet e bashkëpunimit europian, si dhe në përputhje me interesat reciproke,
ranë dakord për sa vijon:

I
RIPRANIMI I SHTETASVE TË PALËVE KONTRAKTUESE

Neni 1

1. Secila palë kontraktuese do të ripranojë në territorin e saj, me kërkesën e palës tjetër kontraktuese dhe pa formalitete të tjera, personin që qëndron në mënyrë të paligjshme në territorin e palës kontraktuese kërkuese, nëse provohet ose prezumohet në mënyrë të vlefshme se personi zotëron shtetësinë e palës kontraktuese të kërkuar. Përgjigjja e palës kontraktuese të kërkuar në lidhje me ripranimin e personit do të dërgohet pa vonesë, por jo më vonë se 28 ditë kalendarike nga marrja e kërkesës për ripranim.
2. Pala kontraktuese kërkuese do ta ripranojë personin e referuar në paragrafin 1 sipas të njëjtave dispozita, nëse më vonë, në bazë të hetimeve të mëtejshme, përcaktohet se në kohën kur ai/ajo u transferua nga territori i shtetit të palës kërkuese, ai/ajo nuk zotëronte shtetësinë e shtetit të palës kontraktuese të kërkuar.
3. Në rastin kur personi i përmendur në paragrafin 1 transferohet dhe ka nevojë për kujdes të veçantë për arsye të moshës së tij/saj, gjendjes së keqe shëndetësore ose për ndonjë arsye tjetër të rëndësishme, çdo palë kontraktuese informon për këtë palën tjetër kontraktuese. 

Neni 2

1. Nëse shtetësia është provuar ose prezumuar në mënyrë të vlefshme, misioni diplomatik ose autoriteti konsullor i palës kontraktuese të kërkuar do ta lëshojë pa vonesë, me kërkesë të palës kontraktuese kërkuese, një dokument udhëtimi zëvendësues që është i nevojshëm për kthimin e personit që do të transferohet në përputhje me nenin 1 paragrafi 1.
2. Kur ka dyshime për vlefshmërinë e shtetësisë së prezumuar, misioni diplomatik ose autoriteti konsullor i palës kontraktuese të kërkuar do të intervistojë personin brenda katërmbëdhjetë (14) ditëve nga dorëzimi i kërkesës për ripranimin e personit. Nëse intervistimi tregon se personi ka shtetësinë e palës kontraktuese të kërkuar, misioni diplomatik ose autoriteti konsullor do të lëshojë menjëherë një dokument udhëtimi zëvendësues.

II
RIPRANIMI I SHTETASVE TË VENDEVE TË TRETA DHE PERSONAVE PA SHTETËSI

Neni 3

1. Nëse personi që ka hyrë në territorin e palës kontraktuese kërkuese nuk arrin t’i përmbushë kushtet paraprake në fuqi për hyrje apo qëndrim, dhe nëse ky person ka një vizë të vlefshme ose një leje të vlefshme qëndrimi të lëshuar nga pala kontraktuese e kërkuar, kjo e fundit do ta ripranojë atë me kërkesën e palës kontraktuese kërkuese dhe pa asnjë formalitet. 
2. Nëse të dyja palët kontraktuese kanë lëshuar një vizë ose një lejeqëndrimi, detyrimi për ta ripranuar personin do t’i takojë asaj pale kontraktuese, vlefshmëria e vizës ose lejes së qëndrimit të së cilës mbaron më vonë.

Neni 4

1. Pala kontraktuese e kërkuar do të ripranojë një shtetas të vendeve të treta apo person pa shtetësi me kërkesën e palës kontraktuese kërkuese, nëse kjo e fundit provon apo prezumon vlefshmërisht se personi i cili nuk i plotëson kërkesat efektive për hyrje apo qëndrim e ka kaluar kufirin shtetëror të palës kontraktuese kërkuese, pasi ka qëndruar në territorin e palës kontraktuese të kërkuar.
2. Detyrimi për të ripranuar sipas paragrafit 1 nuk do të zbatohet ndaj një personi, i cili në kohën e hyrjes së tij/saj në territorin e shtetit të palës kontraktuese kërkuese kishte një lejeqëndrimi të vlefshme, të lëshuar nga ajo palë kontraktuese, ose të cilit i ishte dhënë lejeqëndrimi nga ajo palë kontraktuese pas hyrjes së tij/saj.
3. Palët kontraktuese do të bëjnë përpjekje, sipas parapëlqimeve, për të transferuar një shtetas të një vendi të tretë për në shtetin e tij/saj të origjinës.
4. Pala kontraktuese kërkuese do ta ripranojë një shtetas të një shteti të tretë ose një person pa shtetësi nën të njëjtat kushte nëse më pas përcaktohet se në kohën e transferimit të tij/saj nga territori i shtetit të palës kontraktuese kërkuese, nuk plotësoheshin kushtet në kuadrin e nenit 3 paragrafi 1 dhe nenit 4 paragrafi 1.


Neni 5

Detyrimi për të ripranuar sipas neneve 3 dhe 4 nuk do të zbatohet për një shtetas nga vendet e treta ose për një person pa shtetësi:
a) të cilit i është dhënë statusi i refugjatit nga pala kontraktuese kërkuese, në bazë të konventës për statusin e refugjatëve (Gjenevë, 28 korrik 1951) dhe protokollit për statusin e refugjatëve (Nju-Jork, 31 janar 1967);
b) i cili është transferuar më parë nga pala kontraktuese e kërkuar për në shtetin e origjinës ose në ndonjë shtet tjetër;
c) shteti i të cilit ka kufi të përbashkët me shtetin e palës kontraktuese kërkuese;
d) që ka qëndruar në territorin e shtetit të palës kontraktuese kërkuese për më shumë se njëqind e tetëdhjetë (180) ditë.

III
PRANIMI TRANZIT I SHTETASVE TË VENDEVE TË TRETA DHE PERSONAVE PA SHTETËSI

Neni 6

1. Secila nga palët kontraktuese, me kërkesë me shkrim të palës tjetër, autorizon tranzitimin në territorin e vet të shtetasve të vendeve të treta, të cilët i janë nënshtruar masës së largimit të ndërmarrë nga pala kontraktuese kërkuese. Tranziti mund të kryhet në rrugë tokësore ose ajrore.
2. Pala kontraktuese kërkuese është përgjegjëse për vazhdimin e mëtejshëm të udhëtimit të  shtetasit të një vendi të tretë drejt vendit të destinacionit dhe rimerr përsipër shtetasin në fjalë, nëse për çfarëdo arsye ripranimi i tij nuk zbatohet.
3. Pala kontraktuese kërkuese i garanton palës kontraktuese të kërkuar që shtetasi i vendit të tretë, për të cilin autorizohet tranziti, ka një dokument (biletë) udhëtimi për në vendin e destinacionit.
4. Në rast të tranzitit në rrugë ajrore pala kontraktuese e kërkuar mund të sigurojë, nëse është e nevojshme, mbikëqyrjen e personit në zonën tranzit të aeroportit dhe sistemimin e tij në bord të avionit, në marrëveshje me personelin shoqërues të palës kontraktuese kërkuese.

Neni 7

1. Tranziti mund të refuzohet nëse një shtetas i një vendi të tretë është në rrezik për:
a) persekutim në vendin e destinacionit për arsye race, feje, kombësie, anëtarësie në një grup shoqëror të caktuar ose për arsye të pikëpamjeve të tij/saj politike;
b) ndjekje penale në vendin e destinacionit ose ekzekutimin e një dënimi të dhënë për një vepër penale të kryer para se të ndodhte tranziti;
c) për arsye të shëndetit publik, sigurisë së brendshme, rendit publik ose interesave të palës kontraktuese të kërkuar.

IV
SHPENZIMET

Neni 8

1. Shpenzimet që lidhen me ripranimin e personave sipas nenit 1 paragrafi 1 dhe nenit 4 paragrafi 1 deri në momentin që kryhet marrja në dorëzim e personit nga autoriteti kompetent i palës kontraktuese të kërkuar, mbulohen nga pala kontraktuese kërkuese. Shpenzimet në lidhje me kthimin e mundshëm të personave për t’u ripranuar mbulohen gjithashtu nga pala kontraktuese kërkuese.


2. Shpenzimet e transferimit të një shtetasi të një vendi të tretë deri në kufirin e vendit të destinacionit, duke përfshirë shpenzimet që lidhen me tranzitin përmes territorit të palës kontraktuese të kërkuar, si edhe shpenzimet që lidhen me një kthim të mundshëm të tij/saj mbulohen nga pala kontraktuese kërkuese.
V
MBROJTJA E TË DHËNAVE PERSONALE

Neni 9

1. Të dhënat personale të komunikuara, të cilat janë të nevojshme për qëllim të zbatimit të kësaj marrëveshjeje, do të mbrohen në përputhje me legjislacionin e brendshëm të palëve kontraktuese.
2. Nëse zbatimi i kësaj marrëveshjeje kërkon shkëmbim të dhënash personale ndërmjet palëve kontraktuese, për personat, këto të dhëna mund të jenë vetëm në lidhje me:
a) të dhënat personale të personit që duhet të transferohet ose të pranohet, të të afërmve të tij/saj (emri, mbiemri, emra të mëparshëm, pseudonime, emra të rremë, data dhe vendi i lindjes, gjinia, shtetësia);
b) pasaportën, kartën e identitetit, dokumente të tjera identiteti ose dokumente udhëtimi dhe lejekalimi (numri, data e skadimit, data e lëshimit, autoriteti lëshues, vendi i lëshimit);
c) të dhëna të tjera të nevojshme për të identifikuar personin që do të transferohet apo do të pranohet;
d) vendin e qëndrimit dhe itinerarin;
e) lejeqëndrimi ose viza të lëshuara nga njëra prej palëve kontraktuese.

VI
DISPOZITA TË PËRGJITHSHME DHE PËRFUNDIMTARE

Neni 10

1. Ministria e Brendshme e Republikës së Shqipërisë dhe Ministria e Punëve të Brendshme  e Republikës së Kosovës do të lidhin një protokoll zbatimi, në të cilin ato do të specifikojnë:
a) dokumentet që provojnë apo prezumojnë në mënyrë të vlefshme shtetësinë e shtetasve të palëve kontraktuese;
b) përmbajtjen e kërkesave për ripranimin dhe tranzitim, mënyrën e paraqitjes dhe përpunimit të tyre;
c) mjete për të provuar apo për të prezumuar në mënyrë të vlefshme hyrjen apo qëndrimin në territorin e shtetit të palës kontraktuese;
d) autoritetet kompetente të autorizuara për të zbatuar këtë Marrëveshje;
e) pikat e kalimit kufitar të përdorura për zbatimin e kësaj Marrëveshjeje.

Neni 11

1. Autoritetet kompetente të palëve kontraktuese, të autorizuara për të zbatuar këtë marrëveshje, bashkëpunojnë dhe konsultohen drejtpërsëdrejti.
2. Në rast vështirësish në lidhje me zbatimin e kësaj Marrëveshjeje, kërkesa për konsultim duhet të paraqitet përmes kanaleve diplomatike.
3. Secila palë kontraktuese do të caktojë të paktën dy ekspertë për të vlerësuar realizimin e marrëveshjes dhe, nëse është e nevojshme, për të paraqitur propozime për zgjidhjen e çështjeve që lidhen me zbatimin e saj. Në të tilla shqyrtime mund të ftohen gjithashtu edhe ekspertë të tjerë për fusha të interesuara.


Neni 12

1. Dispozitat e kësaj marrëveshjeje nuk cenojnë detyrimet në lidhje me pranimin ose transferimin e shtetasve të vendeve të treta, detyrime që rrjedhin nga marrëveshje të tjera ndërkombëtare për palët kontraktuese.
2. Dispozitat e kësaj marrëveshjeje nuk pengojnë zbatimin e dispozitave të konventës për statusin e refugjatëve (Gjenevë, 28 korrik 1951) dhe protokollit për statusin e refugjatëve (Nju-Jork, 31 janar 1967),
3. Dispozitat e kësaj marrëveshjeje nuk pengojnë zbatimin e marrëveshjeve të firmosura nga palët kontraktuese në lidhje me mbrojtjen e të drejtave të njeriut.

Neni 13

1. Kjo marrëveshje lidhet për një periudhë kohe të pacaktuar. Marrëveshja do të hyjë në fuqi në ditën e tridhjetë pas ditës së shkëmbimit të njoftimeve nga palët kontraktuese, nëpërmjet të cilëve ato njoftojnë njëra-tjetrën për përmbushjen e kërkesave të brendshme të nevojshme për hyrjen në fuqi të kësaj marrëveshjeje.
2. Secila palë kontraktuese mund ta pezullojë zbatimin e kësaj marrëveshjeje, plotësisht ose pjesërisht, me përjashtim të nenit 1, për arsye të mbrojtjes së sigurisë kombëtare, rendit publik apo shëndetit publik. Palët kontraktuese do ta njoftojnë njëra-tjetrën pa vonesë për marrjen e kësaj mase apo për anulimin e saj nëpërmjet kanaleve diplomatike. Pezullimi i zbatimit të marrëveshjes do të hyjë në fuqi me dorëzimin e njoftimit të palës tjetër kontraktuese.
3. Secila palë kontraktuese mund ta denoncojë me shkrim marrëveshjen nëpërmjet kanaleve diplomatike. Në një rast të tillë, marrëveshja do të përfundojë në ditën e nëntëdhjetë  pas dorëzimit të njoftimit për përfundimin, palës tjetër kontraktuese.
Bërë në Prishtinë, më 6.10.2009, në dy kopje origjinale, secila prej të cilave në gjuhën shqipe, serbe dhe në gjuhën angleze, të dy tekstet të barasvlefshme. Në rast mospërputhjeje në interpretim, do të mbizotërojë teksti në gjuhën angleze.


LIGJ
Nr.10 205, datë 23.12.2009

PËR RATIFIKIMIN E “MARRËVESHJES NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË MALIT TË ZI PËR RIPRANIMIN E PERSONAVE, HYRJA OSE QËNDRIMI I TË CILËVE ËSHTË I PALIGJSHËM”

Në mbështetje të neneve 78, 83 pika 1 dhe 121 të Kushtetutës, me propozimin e Këshillit të Ministrave, 

KUVENDI 
I REPUBLIKËS SË SHQIPËRISË

VENDOSI:

Neni 1

Ratifikohet “Marrëveshja ndërmjet Këshillit të Ministrave të Republikës së Shqipërisë dhe Qeverisë së Malit të Zi për ripranimin e personave, hyrja ose qëndrimi i të cilëve është i paligjshëm”.


Neni 2

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6381, datë 13.1.2010 të Presidentit të Republikës së Shqipërisë, Bamir Topi

MARREVESHJE 
NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË MALIT TË ZI PËR RIPRANIMIN E PERSONAVE, HYRJA OSE QËNDRIMI I TË CILËVE ËSHTË I PALIGJSHËM

Këshilli i Ministrave i Republikës së Shqipërisë dhe qeveria e Malit të Zi (të quajtura më poshtë “Palët kontraktuese”),
me dëshirën për të vazhduar bashkëpunimin me qëllim garantimin e zbatimit më të mirë të rregulloreve për fluksin e personave,
me dëshirën për të lehtësuar ripranimin dhe tranzitin e personave, hyrja ose qëndrimi i të cilëve është i paligjshëm,
në  frymën e bashkëpunimit në bazë të reciprocitetit,
duke pasur parasysh konventën europiane për mbrojtjen e lirive dhe të drejtave themelore të njeriut të adoptuar në Romë, më 4 nëntor 1950 dhe konventën që flet për statusin e refugjatëve të 28 korrikut 1951, të amenduar dhe shtuar nga protokolli në lidhje me statusin e refugjatëve, të adoptuar në Nju Jork më 31 janar 1967;
të vensosura për të parandaluar migracionin e paligjshëm,
ranë dakord për sa vijon:

I
PËRKUFIZIME

Neni 1

Për qëllimin e kësaj Marrëveshjeje:
a) “Shtetas i Republikës së Shqipërisë” do të thotë çdo person i cili mban shtetësinë e Republikës së Shqipërisë, në përputhje me legjislacionin e saj kombëtar.
b) “Shtetas i Malit të Zi” do të thotë çdo person i cili mban shtetësinë e Malit të Zi, në përputhje me legjislacionin e saj kombëtar.
c) “Shtetas i vendit të tretë” do të thotë çdo person i cili mban shtetësi të ndryshme nga ajo e Republikës së Shqipërisë dhe Malit të Zi.
d) “Person pa shtetësi” do të thotë çdo person i cili nuk zotëron shtetësinë e asnjë shteti.
e) “Leje qëndrimi” do të thotë një leje e çdo tipi, e lëshuar nga Republika e Shqipërisë ose Mali i Zi, që i jep të drejtë një personi të qëndrojë në territorin e asaj pale kontraktuese. Kjo nuk do të përfshijë lejet e përkohshme për të qëndruar në territorin e shtetit të saj në lidhje me procedurat e aplikimit për azil ose një aplikimi për leje qëndrimi.
f) “Vizë” do të thotë një autorizim për të hyrë, qëndruar ose kaluar përmes territorit të saj, lëshuar nga njëra prej palëve kontraktuese, kjo nuk do të përfshijë vizën e tranzitit aeroportual.
g) “Shtet kërkues” do të thotë shteti që dorëzon një aplikim ripranimi, pranimi ose tranzitimi.
h) “Shtet i kërkuar” do të thotë shteti të cilit i drejtohet aplikimi për ripranim ose tranzit.
i) “Autoriteti kompetent” do të thotë çdo autoritet kombëtar përgjegjës për zbatimin e kësaj marrëveshjeje.
j) “Tranzit” do të thotë kalimi i një qytetari të një vendi të tretë ose personi pashtetësi përmes territorit të shtetit të kërkuar, ndërsa udhëton nga shteti kërkues drejt vendit të destinacionit.
k) “Ripranim” do të thotë transferimi nga shteti kërkues dhe pranimi nga shteti i kërkuar i personave (shtetas të shtetit të kërkuar, ose qytetarë të vendeve të treta ose persona pa shtetësi), të cilët kanë hyrë, qëndrojnë ose banojnë në palën kërkuese, në përputhje me dispozitat e kësaj marrëveshjeje.

II
RIPRANIMI I SHTETASVE TË PALËVE KONTRAKTUESE

Neni 2

1. Secila palë kontraktuese do të ripranojë në territorin e saj, me kërkesën e palës tjetër kontraktuese dhe pa formalitete të tjera, një person që qëndron në mënyrë të paligjshme në territorin e shtetit të palës kontraktuese kërkuese, nëse provohet ose prezumohet në mënyrë të vlefshme se ky person ka shtetësinë e palës kontraktuese të kërkuar.
2. Pala kontraktuese kërkuese do të ripranojë personin e përmendur në paragrafin 1 sipas të njëjtave kushte, nëse më vonë, në bazë të hetimeve të mëtejshme, përcaktohet se në kohën kur ai/ajo u transferua nga territori i palës kontraktuese kërkuese, ai/ajo nuk kishte shtetësinë e palës kontraktuese të kërkuar.
3. Në rastin kur personi i përmendur në paragrafin 1 synohet të transferohet dhe ka nevojë për kujdes të veçantë për arsye të moshës së tij/saj, gjendjes së keqe shëndetësore ose për ndonjë arsye tjetër të rëndësishme, çdo palë kontraktuese informon për këtë palën tjetër kontraktuese. Përgjigjja e palës kontraktuese të kërkuar në lidhje me vendin dhe orën e ripranimit të personit do të dërgohet pa vonesë, por jo më vonë se 15 ditë kalendarike nga marrja e njoftimit.

Neni 3

1. Nëse shtetësia është provuar ose prezumuar në mënyrë të vlefshme, misioni diplomatik ose autoriteti konsullor i palës kontraktuese të kërkuar do të lëshojë pa vonesë, me kërkesë të palës kontraktuese kërkuese, një dokument udhëtimi zëvendësues që është i nevojshëm për kthimin e personit që do të transferohet në përputhje me nenin 1, paragrafi 1.
2. Kur ka dyshime për vlefshmërinë e shtetësisë së prezumuar, bazuar mbi dokumentet e protokollit të zbatimit të kësaj marrëveshjeje, pala kontraktuese e kërkuar, misioni diplomatik ose autoriteti konsullor i palës kontraktuese të kërkuar do të intervistojë personin brenda pesë (5) ditëve nga dorëzimi i kërkesës për ripranimin e personit. Pas miratimit të misionit diplomatik ose autoritetit konsullor, pala kontraktuese e kërkuar do ta kryejë këtë intervistim në kohën më të shkurtër të mundshme. Nëse intervistimi tregon se personi ka shtetësinë e shtetit të palës kontraktuese të kërkuar, misioni diplomatik ose autoriteti konsullor do të lëshojë menjëherë një dokument udhëtimi zëvendësues.

III
RIPRANIMI I SHTETASVE TË VENDEVE TË TRETA DHE PERSONAVE PA SHTETËSI

Neni 4

1. Nëse personi që ka hyrë në territorin e palës kontraktuese kërkuese nuk arrin të përmbushë kushtet paraprake në fuqi për hyrje apo qëndrim, dhe nëse ky person ka një vizë të vlefshme ose një leje të vlefshme qëndrimi të lëshuar nga pala kontraktuese e kërkuar, kjo e fundit do ta ripranojë atë me kërkesën e palës kontraktuese kërkuese dhe pa formalitete, përveç atyre të përcaktuara në këtë marrëveshje dhe në protokollin zbatues përkatës.
2. Nëse të dyja palët kontraktuese lëshuan një vizë ose një leje qëndrimi, detyrimi për të ripranuar personin do t’i takojë asaj pale kontraktuese, vlefshmëria e vizës ose lejes së qëndrimit të së cilës mbaron më vonë.



Neni 5

1. Pala kontraktuese e kërkuar do të ripranojë një shtetas të vendeve të treta apo person pa shtetësi me kërkesën e palës kontraktuese kërkuese nëse kjo e fundit provon apo prezumon vlefshmërisht se personi i cili nuk i plotëson kërkesat efektive për hyrje apo qëndrim e ka kaluar kufirin shtetëror të palës kontraktuese kërkuese, pasi ka qëndruar në territorin e palës kontraktuese të kërkuar.
2. Detyrimi për të ripranuar sipas paragrafit 1 nuk do të zbatohet ndaj një personi, i cili në kohën e hyrjes së tij/saj në territorin e shtetit të palës kontraktuese kërkuese kishte një lejeqëndrimi të vlefshme të lëshuar nga ajo palë kontraktuese, ose të cilit i ishtë dhënë leje qëndrimi nga ajo palë kontraktuese pas hyrjes së tij/saj.
3. Autoritetet kompetente të palëve kontraktuese do të pranojnë pa formalitete dhe vonesë (më tutje procedura përmbledhëse), çdo qytetar të vendeve të treta ose person pa shtetësi, nëse qytetari i vendeve të treta ose personi pa shtetësi kapet në territorin e palës tjetër kontraktuese brenda shtatëdhjetë e dy (72) orëve që nga kalimi i paligjshëm i kufirit. Procedura përmbledhëse do të përdoret vetëm për rastet kur autoritetet kompetente të palës kontraktuese kërkuese mund të japin prova për kalimin e paligjshëm të kufirit shtetëror të përbashkët nga ai person. Nëse një person refuzohet të pranohet sipas procedurës përmbledhëse, pranimi mund të kërkohet sipas paragrafëve 1 dhe 2 të këtij neni.
4. Nëse kushtet për ripranimin përmbledhës të personit janë përmbushur, autoritetet kompetente ose pala kontraktuese kërkuese do t’i njoftojë me faks, e-mail ose verbalisht autoritetet kompetente të palës kontraktuese të kërkuar. Një dosje mbi kthimin dhe pranimin e këtij personi duhet bërë.
5. Palët kontraktuese do të bëjnë përpjekje, sipas parapëlqimeve, për të transferuar një shtetas të një vendi të tretë për në shtetin e tij/saj të origjinës.
6. Pala kontraktuese kërkuese do të ripranojë një shtetas të një shteti të tretë ose një person pa shtetësi nën të njëjtat kushte, nëse më pas përcaktohet se në kohën e transferimit të tij/saj nga territori i shtetit të palës kontraktuese kërkuese, nuk plotësoheshin kushtet në kuadrin e nenit 4 paragrafi 1 dhe nenit 5 paragrafi 1.

Neni 6

Detyrimi për të pranuar sipas neneve 4 dhe 5 nuk do të zbatohet për një shtetas nga vendet e treta ose për një person pa shtetësi:
a) shtetasit nga vendet e treta, që u përkasin shteteve që kanë kufij të përbashkët shtetërorë me shtetin e palës kontraktuese kërkuese;
b) shtetasi nga vendet e treta ose personi pa shtetësi, që ka vizë të vlefshme ose leje qëndrimi të lëshuar nga pala kontraktuese kërkuese ose ata që pas hyrjes morën një leje qëndrimi për këtë shtet;
c) shtetasi nga vendet e treta ose personi pa shtetësi, që në kohën e dorëzimit të aplikimit të ripranimit, lanë më shumë se dymbëdhjetë (12) muaj qëndrim në territorin e shtetit të palës kontraktuese kërkuese, vetëm nëse ai/ajo ka një leje qëndrimi të vlefshme të lëshuar nga pala kontraktuese kërkuese;
d)  shtetasi nga vendet e treta ose personi pa shtetësi, të cilit me dekret të pakthyeshëm  i është dhënë statusi i refugjatit nga pala kontraktuese kërkuese në bazë të konventës për statusin e refugjatëve (Gjenevë, 28 korrik 1951) dhe protokollit për statusin e refugjatëve (Nju-Jork, 31 janar 1967);
e) shtetasi nga vendet e treta, i cili lë territorin shtetëror të palës kontraktuese të kërkuar dhe hyn në territorin shtetëror të palës kontraktuese kërkuese nga territori shtetëror në të cilin pala kontraktuese kërkuese lejohet ta kthejë këtë person sipas marrëveshjes dypalëshe të ripranimit.



IV. TRANZITI

Neni 7

1. Secila nga palët kontraktuese, me kërkesë me shkrim të palës tjetër, lejon tranzitimin në territorin e vet të shtetasve të vendeve të treta dhe do të sigurojë marrjen në dorëzim deri në shtetin e destinacionit ose në një tjetër shtet tranzit.
2. Pala kontraktuese kërkuese i garanton palës kontraktuese të kërkuar që personi, për të cilin autorizohet tranziti, ka një dokument dhe biletë udhëtimi për shtetin e destinacionit. Pala kontraktuese kërkuese është përgjegjëse për tranzitin e shtetasit të një vendi të tretë gjatë gjithë rrugës deri në shtetin e destinacionit.
3. Në rast të tranzitit në rrugë ajrore të shoqëruar me eskortë policie, pala kontraktuese kërkuese do ta sigurojë këtë për aq sa eskorta policore e palës kontraktuese kërkuese nuk del nga zona ndërkombëtare e aeroportit. Nëse tranziti me eskortë policore vazhdon përmes territorit të palës kontraktuese të kërkuar, kjo palë kontraktuese do të sigurojë eskortë policore.

Neni 8

1. Tranziti mund të refuzohet nëse një shtetas i një vendi të tretë është në rrezik për:
a) nëse personi është në rrezik për të qenë subjekt i torturës ose trajtimit çnjerëzor, ose degradues, ose ndëshkimit, ose dënimit me vdekje, ose persekutimit për arsye race, feje, kombësie, anëtarësie në një grup shoqëror të caktuar ose për arsye të pikëpamjeve të tij/saj politike në vendin e destinacionit ose një vendi tjetër tranzit;
b) nëse shtetasi i vendit të tretë ose personi pa shtetësi do të jetë subjekt i ndjekjes penale ose sanksioneve në vendin e destinacionit ose një vendi tjetër tranzit, me përjashtim të kalimit të paligjshëm të kufijve shtetërorë; ose
c) nëse personit i është dhënë masa e sigurisë ose masa mbrojtëse e largimit nga territori i shtetit të palës kontraktuese të kërkuar.
2. Një person i pranuar për tranzit mund t’i kthehet palës kontraktuese kërkuese, nëse provat referuar në paragrafin 1, hidhen poshtë më vonë.

V
AFATET KOHORE

Neni 9

1. Pala kontraktuese e kërkuar do t’i përgjigjet kërkesës me shkrim, pa vonesë, në çdo rrethanë jo më vonë se pesëmbëdhjetë (15) ditë kalendarike që nga marrja e kërkesës. Në raste të veçanta, kur ka pengesa ligjore ose faktike, afati do të zgjatet me gjashtë (6) ditë pune. Nëse pas skadimit të afatit kohor të përmendur pala kontraktuese e kërkuar nuk përgjigjet, ripranimi do të quhet i pranuar. Çdo arsye për refuzimin e aplikimit të ripranimit duhet të jepet me shpjegim me shkrim.
2. Pala kontraktuese e kërkuar do ta pranojë pa vonesë personin, pranimi i të cilit është konfirmuar, në çdo rrethanë, jo më vonë se pesë (5) ditë pune që nga marrja e konfirmimit.
3. Pala kontraktuese e kërkuar do ta pranojë, pa vonesë, personin që ripranohet sipas procedurës përmbledhëse, në çdo rast jo më vonë se njëzet e katër (24) orë që nga marrja e konfirmimit të lajmërimit.
4. Në raste të veçanta, afati kohor i paragrafit 2 të këtij neni, në mënyrë që të eliminohen pengesat ligjore ose faktike, mund të shtyhet me gjashtë (6) ditë pune pas skadimit të afatit kohor referuar në paragrafin 2 të këtij neni.
5. Pala kontraktuese e kërkuar, që merr kërkesën për tranzit, sipas nenit 7 paragrafi 1 të kësaj marrëveshjeje, do të përgjigjet pa vonesë, në çdo rast jo më vonë se tri (3) ditë pune që nga marrja e kërkesës.
VI
KOSTOT

Neni 10

1. Kostot që lidhen me ripranimin e personave sipas nenit 2, nenit 4 dhe 5 deri në momentin që kryhet marrja në dorëzim e personit nga autoriteti kompetent i palës kontraktuese të kërkuar, mbulohen nga pala kontraktuese kërkuese. Shpenzimet, në lidhje me kthimin e mundshëm të personave për t’u ripranuar, mbulohen gjithashtu nga pala kontraktuese kërkuese.
2. Kostot e transferimit të një shtetasi të një vendi të tretë deri në kufirin e vendit të destinacionit, duke përfshirë shpenzimet që lidhen me tranzitin përmes territorit të palës kontraktuese të kërkuar, si edhe kostot që lidhen me një kthim të mundshëm të tij/saj mbulohen nga pala kontraktuese kërkuese.

VII
MBROJTJA E TË DHËNAVE PERSONALE

Neni 11

1. Të dhënat personale të komunikuara, të cilat janë të nevojshme për qëllim të zbatimit të kësaj marrëveshjeje, do të mbrohen në përputhje me legjislacionin e brendshëm të palëve kontraktuese.
2. Nëse zbatimi i kësaj marrëveshjeje kërkon shkëmbim të dhënash personale ndërmjet palëve kontraktuese, për personat, këto të dhëna mund të jenë vetëm në lidhje me:
a) të dhënat personale të personit që duhet të transferohet ose të ripranohet, të të afërmve të tij/saj (emri, mbiemri, emra të mëparshëm, pseudonime, emra të rremë, data dhe vendi i lindjes, gjinia, shtetësia);
b) pasaportën, kartën e identitetit, dokumente të tjera identiteti ose dokumente udhëtimi dhe lejekalimi (numri, data e skadimit, data e lëshimit, autoriteti lëshues, vendi i lëshimit);
c) të dhëna të tjera të nevojshme për të identifikuar personin që do të transferohet apo do të ripranohet;
d) vendin e qëndrimit dhe itinerarin;
e) lejeqëndrimin ose viza të lëshuara nga njëra prej palëve kontraktuese.

VIII
DISPOZITA TË PËRGJITHSHME DHE PËRFUNDIMTARE

Neni 12

1. Ministria e Brendshme e Republikës së Shqipërisë dhe Ministria e Brendshme dhe e Administratës Publike e Malit të Zi do të lidhin një protokoll zbatimi, në të cilin ato do të specifikojnë:
a) dokumetet që provojnë apo prezumojnë në mënyrë të vlefshme shtetësinë e personit për t’u ripranuar;
b) përmbajtjen e kërkesave për ripranimin dhe tranzitimin, mënyrën e paraqitjes dhe përpunimit të tyre;
c) mjete për të provuar apo për të prezumuar në mënyrë të vlefshme hyrjen apo qëndrimin në territorin e shtetit të palës kontraktuese;
d) mënyrat për të provuar kalimin e paligjshëm të kufirit;
d) autoritetet kompetente të autorizuara për të zbatuar këtë marrëveshje;
e) pikat e kalimit kufitar të përdorura për zbatimin e kësaj marrëveshjeje.

Neni 13

1. Palët kontraktuese do të bashkëpunojnë me njëra-tjetrën në zbatimin dhe interpretimin e kësaj marrëveshjeje.
2. Brenda 3 muajve që nga hyrja në fuqi e kësaj marrëveshjeje, autoritetet kompetente do të formojnë një komitet të përbashkët për monitorimin dhe zbatimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Malit të Zi për ripranimin e personave me hyrje ose qëndrim të paligjshëm.
3. Autoritetet kompetente do të kenë një shkëmbim të rregullt informacioni mbi kushtet për hyrjen e qëndrimin e të huajve.
4. Palët kontraktuese do ta njoftojnë njëra-tjetrën pa vonesë për të gjitha ndryshimet në lidhje me autoritetet kompetente për zbatimin e kësaj marrëveshjeje.

Neni 14

1. Kjo marrëveshje nuk paragjykon detyrimet e palëve kontraktuese në lidhje me ripranimin e personave, që rrjedhin nga marrëveshje të tjera ndërkombëtare që janë të detyrueshme për palët kontraktuese.
2. Kjo marrëveshje nuk paragjykon zbatimin e konventës për statusin e refugjatëve (Gjenevë, 28 korrik 1951), amenduar dhe shtuar me protokollin për statusin e refugjatëve (Nju-Jork, 31 janar 1967), dhe konventës për mbrojtjen e të drejtave dhe lirive thmelore të njeriut (Romë, 4 nëntor 1950).
3. Dispozitat e kësaj marrëveshjeje nuk pengojnë zbatimin e marrëveshjeve të nënshkruara nga palët kontraktuese në lidhje me mbrojtjen e të drejtave të njeriut.

Neni 15

1. Kjo marrëveshje lidhet për një periudhë kohe të pacaktuar. Marrëveshja do të hyjë në fuqi në ditën e tridhjetë (30) pas ditës së shkëmbimit të njoftimeve nga palët kontraktuese, nëpërmjet të cilëve ato njoftojnë njëra-tjetrën për përmbushjen e kërkesave të brendshme të nevojshme për hyrjen në fuqi të kësaj marrëveshjeje.
2. Secila palë kontraktuese mund të pezullojë zbatimin e kësaj marrëveshjeje, plotësisht ose pjesërisht, me përjashtim të nenit 2, për arsye të mbrojtjes së sigurisë kombëtare, rendit publik apo shëndetit publik. Palët kontraktuese do të njoftojnë njëra-tjetrën pa vonesë për marrjen e kësaj mase apo për anulimin e saj. Pezullimi i zbatimit të marrëveshjes do të hyjë në fuqi me dorëzimin e njoftimit të palës tjetër kontraktuese.
3. Secila palë kontraktuese mund ta denoncojë me shkrim marrëveshjen nëpërmjet kanaleve diplomatike. Në një rast të tillë, marrëveshja do të skadojë në ditën e nëntëdhjetë (90) pas dorëzimit të njoftimit për përfundimin, palës tjetër kontraktuese.
Bërë në Podgoricë më 6.12.2009 në dy kopje origjinale, secila prej të cilave në gjuhën shqipe, në gjuhën malazeze dhe në gjuhën angleze, të gjitha njëlloj të barazvlefshme. Në rast interpretimi kontradiktor, do të mbizotërojë teksti në gjuhën angleze.










LIGJ
Nr.10 206, datë 23.12.2009

PËR RATIFIKIMIN E “MARRËVESHJES NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË MALIT TË ZI PËR LËVIZJEN E NDËRSJELLË TË SHTETASVE”

Në mbështetje të neneve 78, 83 pika 1 dhe 121 të Kushtetutës, me propozimin e Këshillit të Ministrave, 

KUVENDI 
I REPUBLIKËS SË SHQIPËRISË

VENDOSI:

Neni 1

Ratifikohet “Marrëveshja ndërmjet Këshillit të Ministrave të Republikës së Shqipërisë dhe Qeverisë së Malit të Zi për lëvizjen e ndërsjellë të shtetasve”.

Neni 2

Ky ligj hyn në fuqi 15 ditë pas botimit në Fletoren Zyrtare.


Shpallur me dekretin nr.6382, datë 13.1.2010 të Presidentit të Republikës së Shqipërisë, Bamir Topi


Marrëveshje 
ndërmjet këshillit të ministrave të republikës së shqipërisë dhe qeverisë së malit të zi mbi lëvizjen e ndërsjellë të shtetasve

Këshilli i Ministrave të Republikës së Shqipërisë dhe Qeveria e Malit të Zi, më poshtë të quajtura “Palë kontraktuese”;
Të nisura nga dëshira për zgjerimin dhe zhvillimin e mëtejshëm të marrëdhënieve miqësore që tashmë ekzistojnë ndërmjet dy vendeve;
Duke konfirmuar se respektimi dhe zbatimi i të drejtave të njeriut, lirive themelore dhe parimeve të demokracisë, shtetit të së drejtës dhe humanizmit përbëjnë bazën e lirisë, drejtësisë dhe paqes;
Me synimin për të lehtësuar kontaktet e shtetasve me njëri-tjetrin si një instrument i rëndësishëm për forcimin e lidhjeve dhe mbështetjes për zhvillim në të gjitha fushat e veprimtarisë;
Të bindura se liria e lëvizjes njerëzore përbën një zhvillim themelor për forcimin e mëtejshëm të përpjekjeve të secilit vend për integrimin në Bashkimin Europian;
janë marrë vesh si më poshtë:

Neni 1

1. Shtetasit e secilës palë kontraktuese, mbajtës të dokumenteve të vlefshme të udhëtimit të specifikuara në aneksin e kësaj marrëveshjeje do të përjashtohen nga detyrimi për t’u pajisur me vizë hyrëse në territorin e palës tjetër kontraktuese për një vizitë ose qëndrim deri në 90 (nëntëdhjetë) ditë, brenda 180 (njëqind e tetëdhjetë) ditëve nga data e hyrjes së parë.
2. Shtetasit e secilit vend do të hyjnë, do të kalojnë tranzit, do të qëndrojnë përkohësisht dhe do të largohen nga territori i palës tjetër kontraktuese në të gjitha pikat e kalimit kufitar të hapura për qarkullimin ndërkombëtar dhe ndërshtetëror.

Neni 2

1. Shtetasit e secilës palë kontraktuese, mbajtës të pasaportave të vlefshme diplomatike ose të shërbimit, të lëshuara nga Ministritë e Punëve të Jashtme të palëve kontraktuese, mund të hyjnë, të kalojnë tranzit, të qëndrojnë përkohësisht dhe të largohen nga territori i palës tjetër kontraktuese pa vizë, për një periudhë jo më të gjatë se 90 (nëntëdhjetë) ditë brenda një periudhe 180 (njëqind e tetëdhjetë) ditore nga data e hyrjes së parë.
2. Shtetasit e secilës palë kontraktuese, mbajtës të pasaportave të vlefshme diplomatike ose të shërbimit, të cilët janë pjesëtarë të stafit të një misioni diplomatik ose një posti konsullor, të një organizate ndërkombëtare, të një shërbimi tregtar dhe ekonomik brenda misionit diplomatik ose një qendër e informacionit kulturor, e krijuar mbi bazën e një marrëveshjeje ndërqeveritare, të cilat ndodhen në territorin e palës tjetër kontraktuese, fillimisht do të hyjnë në territorin e saj pa vizë dhe pasi të jenë regjistruar në përputhje me procedurën e brendshme të palës kontraktuese pritëse. Ata do të qëndrojnë pa vizë, deri në largimin e tyre nga territori i palës kontraktuese pritëse gjatë gjithë periudhës së akreditimit të tyre.
3. Dispozitat e paragrafit 2 të këtij neni shtrihen deri te pjesëtarët e familjes së shtetasve në fjalë: bashkëshorti (ja) partneri civil, fëmijët nën moshën 26 vjeç, të cilët nuk kanë kryer martesë civile dhe që vazhdojnë mësimet me kohë të plotë në institucionet arsimore në territorin e palës kontraktuese pritëse dhe që jetojnë së bashku me ta prindërit ose thënë ndryshe mbajtësit e pasaportave diplomatike ose të shërbimit gjatë mandatit të tyre në detyrë.
4. Dispozitat e paragrafit 2 të këtij neni nuk do të zbatohen për personat e përmendur në këtë paragraf, kur ata janë anëtarë të një vendi të tretë, për të cilët palët kontraktuese zbatojnë regjimin e vizave. Në këtë rast, personat në fjalë do të pajisen me llojin përkatës të vizës qysh në hyrjen e tyre të parë në territorin e palës kontraktuese pritëse.

Neni 3

Shtetasit e palëve kontraktuese, të cilët dëshirojnë të qëndrojnë për periudha më të gjata kohore në territorin e palës tjetër kontraktuese për qëllime studimi, punësimi, bashkimi familjar etj., do t’u referohen dhe do të respektojnë dispozitat e legjislacionit të brendshëm të palës tjetër kontraktuese.

Neni 4

Në rast se për shkaqe të forcës madhore, një shtetas nuk ka mundësi për t’u larguar nga territori i palës tjetër kontraktuese, atëherë brenda afatit të vlefshmërisë së qëndrimit, pala kontraktuese pritëse do të bëjë falas zgjatjen e lejes së qëndrimit.

Neni 5

Shtetasit e palëve kontraktuese që qëndrojnë në territorin e palës tjetër kontraktuese për periudha të shkurtra kohore nuk do të kenë të drejtën e punësimit.

Neni 6

Shtetasit e secilës palë kontraktuese, gjatë qëndrimit të tyre në territorin e palës tjetër kontraktuese do të veprojnë në përputhje me legjislacionin e kësaj të fundit.

Neni 7

Secila palë kontraktuese mund t’u refuzojë hyrjen ose ta shpallë të pavlefshëm qëndrimin në territorin e saj të shtetasve të palës tjetër kontraktuese, të cilët ajo, në përputhje me legjislacionin e saj të brendshëm, i gjykon si të padëshirueshëm.

Neni 8

Kur shtetasit e palës kontraktuese, gjatë qëndrimit të tyre në territorin e palës tjetër kontraktuese humbasin pasaportat e tyre ose dhe ndonjë dokument tjetër zëvendësues udhëtimi, ata do të njoftojnë menjëherë për këto raste autoritetet përkatëse vendore, të cilat nga ana e tyre, do t’u lëshojnë një dokument njoftues ndihmës. Misioni diplomatik ose përfaqësia konsullore e shtetit të shtetësisë do t’i pajisë ata me një dokument të ri të përshtatshëm udhëtimi.

Neni 9

1. Palët kontraktuese do të këmbejnë specimenët e dokumenteve të vlefshme të tyre të udhëtimit, nëpërmjet kanaleve diplomatike, jo më vonë se 30 (tridhjetë) ditë përpara hyrjes në fuqi të kësaj marrëveshjeje.
2. Kur njëra palë kontraktuese lëshon një model të ri të dokumentit të udhëtimit apo  i modifikon dokumentet tashmë të këmbyera, për këto modifikime duhet të njoftohet pala tjetër kontraktuese nëpërmjet kanaleve diplomatike, jo më vonë se 15 (pesëmbëdhjetë) ditë përpara datës së futjes në qarkullim të dokumentit  të ri ose të modifikuar. Ky njoftim duhet të përfshijë modelin e dokumenteve të reja ose të modifikuara ashtu si edhe informacionin për zbatueshmërinë e tyre.

Neni 10

Kjo marrëveshje mund të ndryshohet me pëlqimin e palëve kontraktuese. Ndryshimet ose modifikimet e tilla do të hyjnë në fuqi në përputhje me paragrafin 1 të nenit 12 të kësaj marrëveshjeje.

Neni 11

1. Secila nga palët kontraktuese mund të pezullojë, tërësisht ose pjesërisht, veprimin e kësaj marrëveshjeje, në rastin e një fatkeqësie natyrore, epidemie apo për shkak të konsideratave të sigurisë kombëtare dhe mbrojtjes së rendit publik, duke njoftuar menjëherë palën tjetër nëpërmjet kanaleve diplomatike. Pezullimi i veprimit të kësaj marrëveshjeje do të hyjë në fuqi nga data e marrjes së këtij njoftimi.
2. Pala kontraktuese që ka marrë masat e treguara në përputhje me paragrafin 1 të këtij neni do të njoftojë menjëherë palën tjetër kontraktuese nëpërmjet kanaleve diplomatike për vendimin e tyre për ta shfuqizuar atë dhe për të rifilluar zbatimin e kësaj marrëveshjeje.

Neni 12

1. Kjo marrëveshje do të jetë e vlefshme për një periudhë të papërcaktuar kohore. Ato do të hyjnë në fuqi në datën e marrjes së njoftimit të fundit me shkrim, nëpërmjet të cilit palët kontraktuese do të njoftojnë njëra-tjetrën, nëpërmjet kanaleve diplomatike se janë përmbushur kërkesat e tye të brendshme ligjore për hyrjen në fuqi të kësaj marrëveshjeje.
2. Secila prej palëve kontraktuese mund të përfundojë vlefshmërinë e kësaj marrëveshjeje ose pjesëve të saj, duke njoftuar me shkrim palën tjetër kontraktuese nëpërmjet kanaleve diplomatike. Në këtë rast marrëveshja ose pjesë të saj do të pushojnë së vepruari pas 60 (gjashtëdhjetë) ditëve nga dita e marrjes së këtij njoftimi.
Bërë në Podgoricë, më 6.11.2009, në dy kopje origjinale, secila në gjuhën shqipe malazeze dhe anglisht, duke pasur secili nga tekstet fuqi të barabartë. Në rast të ndonjë paqartësie në interpretim, epërsi do të ketë teksti anglisht.


LIGJ 
Nr.10 207, datë 23.12.2009

PËR DISA NDRYSHIME NË LIGJIN NR.9235, DATË 29.7.2004 “PËR KTHIMIN DHE KOMPENSIMIN E PRONËS”, TË NDRYSHUAR

Në mbështetje të neneve 78 e 83 pika 1 të Kushtetutës, me propozimin e Këshillit të Ministrave, 

KUVENDI 
I REPUBLIKËS SË SHQIPËRISË

VENDOSI:

Në ligjin nr.9235, datë 29.7.2004 “Për kthimin dhe kompensimin e pronës”, të ndryshuar, bëhen këto ndryshime:

Neni 1

Në nenin 13 pika 1, emërtimi “Zyra rajonale e AKKP-së në qark” zëvendësohet me emërtimin “Agjencia e Kthimit dhe Kompensimit të Pronave”.

Neni 2

Neni 15 ndryshohet si më poshtë:

“Neni 15
Agjencia e Kthimit dhe Kompensimit të Pronave

1. Për zbatimin e këtij ligji ngarkohet Agjencia e Kthimit dhe Kompensimit të Pronave, person juridik publik, në vijim AKKP, me qendër në Tiranë. Agjencia e Kthimit dhe Kompensimit të Pronave kryen këto detyra dhe përmbush këto përgjegjësi:
a) Përfundon brenda afatit ligjor shqyrtimin e kërkesave të subjekteve të shpronësuara për njohjen, kthimin e njohjen e së drejtës së kompensimit, të depozituara në ish-zyrat rajonale të AKKP-së në qarqe, për të cilat nuk është marrë vendim nga këto zyra, duke kontrolluar, vlerësuar e konfirmuar:
i) tërësinë e dokumentacionit të paraqitur nga subjektet e shpronësuara dhe përputhshmërinë e tij me kriteret e përcaktuara në aktet nënligjore në fuqi;
ii) vërtetësinë e dokumentacionit të paraqitur nga subjektet e shpronësuara, përmes ballafaqimit me aktet ligjore e nënligjore ose vendimet gjyqësore, në përputhje me nenin 2 të këtij ligji, të cilat kanë shërbyer si bazë për shpronësimin, shtetëzimin, konfiskimin ose marrjen e padrejtë të pronës nga shteti.
Pas kontrollit, vlerësimit dhe shqyrtimit të kërkesave, sipas përcaktimeve të bëra në nënndarjen “ii” më sipër, Drejtori i Përgjithshëm i AKKP-së shprehet me vendim brenda 3 muajve nga nisja e procedimit të trajtimit të kërkesës për:
- rrëzimin e kërkesës;
- njohjen, sipas rastit, të së drejtës së pronësisë, kthimin a kompensimin e pasurisë dhe të të drejtave të tjera reale, që parashikohen sipas këtij ligji.
b) Përfundon shqyrtimin e ankimeve kundër vendimit të njohjes, kthimit dhe kompensimit të pronës, si edhe të të drejtave të tjera reale të ish-zyrave rajonale të AKKP-së në qarqe, të depozituara në AKKP, brenda afatit për ushtrimin e së drejtës së ankimimit.
Pas shqyrtimit të ankimit, Drejtori i Përgjithshëm i AKKP-së, brenda 3 muajve nga nisja e procedimit të ankesës, vendos:
- rrëzimin e ankesës dhe lënien në fuqi të vendimit;
- shfuqizimin e vendimit dhe zgjidhjen në themel të çështjes.
c) Përfundon shqyrtimin e ankimeve, që gjenden të depozituara në AKKP, nga Zyra e Avokaturës së Shtetit, për vendimet e njohjes së të drejtës së pronësisë, kthimit ose kompensimit të pronës, si dhe të të drejtave të tjera reale të ish-zyrave rajonale të AKKP-së në qarqe, të ish-komisioneve vendore për kthimin dhe kompensimin e pronave, si dhe të ish-komisioneve të rretheve a bashkive për kthimin ose kompensimin e pronave ish-pronarëve.
Pas shqyrtimit e vlerësimit të ankimit, Drejtori i Përgjithshëm i AKKP-së, brenda 3 muajve nga nisja e procedimit të ankesës, vendos:
- rrëzimin e ankesës;
- shfuqizimin e vendimit dhe zgjidhjen në themel të çështjes.
ç) Përfundon shqyrtimin e verifikimit të vlefshmërisë ligjore të rasteve, për të cilat Drejtori i Përgjithshëm, me nismën e vet ose kryesisht, ka urdhëruar shqyrtimin e tyre. Pas vlerësimit e shqyrtimit, me nismën e vet ose kryesisht, të rastit të urdhëruar, Drejtori i Përgjithshëm i AKKP-së, brenda 3 muajve nga nisja e procedimit të ankesës, vendos:
- lënien në fuqi të vendimit;
- shfuqizimin e vendimit dhe zgjidhjen në themel të çështjes.
d) Mund të shqyrtojë, me nismën e vet, vendimet e dhëna nga zyrat rajonale të AKKP-së në qarqe apo të ish-komisioneve vendore për kthimin dhe kompensimin e pronave, si dhe të ish-komisioneve të rretheve a bashkive për kthimin ose kompensimin e pronave ish-pronarëve.
dh) Vlerëson rekomandimet e autoriteteve të ngarkuara për monitorimin e zbatimit të ligjit.
Pas vlerësimit, sipas shkronjave “d” dhe “dh”,  Drejtori i Përgjithshëm i AKKP-së vendos:
i) mosfillimin të procedimit të verifikimit të ligjshmërisë;
ii) fillimin  e verifikimit të ligjshmërisë së vendimeve të zyrave rajonale të  AKKP-së në qarqe apo të vendimeve të ish-komisioneve vendore për kthimin dhe kompensimin e pronave, si dhe të ish-komisioneve në rrethe a bashki për kthimin ose kompensimin e pronave ish-pronarëve, duke vendosur:
- lënien në fuqi të vendimit;
- shfuqizimin e vendimit dhe zgjidhjen në themel të çështjes.
e) Pranon, shqyrton dhe vlerëson kërkesat për përfitimin e së drejtës së njohur për kompensim, sipas këtij ligji dhe akteve nënligjore në fuqi.
ë) Verifikon dhe llogarit detyrimet financiare, që i lindin shtetit për subjektet e shpronësuara ose për të tretët, sipas përcaktimeve të bëra në këtë ligj.
f) Depoziton për regjistrim aktet e njohjes, të kthimit ose kompensimit të pronave dhe të të drejtave reale, të lidhura me to, në regjistrat e pasurisë së paluajtshme.
2. AKKP-ja, për ushtrimin e përgjegjësive të përcaktuara në këtë nen, bashkëpunon me institucionet që kanë në administrim pronën shtetërore ose publike. Këshilli i Ministrave, jo më vonë se 1 muaj nga hyrja në fuqi e këtij ligji, përcakton sanksionet për shkelje të afateve dhe mospërgjigje me përgjegjshmëri nga institucionet që kanë në administrim pronën dhe informacionin ligjor për të.
3. Drejtori i Përgjithshëm i AKKP-së, në zbatim të përgjegjësive për kompensimin, shqyrtimin dhe zgjidhjen e ankimeve, ndaj vendimeve për njohjen, kthimin dhe kompensimin e pronave, shprehet me vendim.
Vendimet e dhëna nga Drejtori i Përgjithshëm i AKKP-së, sipas këtij neni, duhet të jenë në formë të shkruar, të arsyetuara, të nënshkruara nga titullari dhe të përmbushin kërkesat për aktin administrativ, të parashikuara në Kodin e Procedurave Administrative të Republikës së Shqipërisë. Kur vendimi nuk ankimohet brenda afateve të parashikuara nga ky ligj, ai përbën titull ekzekutiv.

4. Ngarkohen zyrat e shërbimit përmbarimor për ekzekutimin e vendimit të përmendur në pikën 3 të këtij neni, sipas rregullave të parashikuara në Kodin e Procedurës Civile të Republikës së Shqipërisë.
5. Mënyra e organizimit dhe e funksionimit të AKKP-së, procedurat e mbledhjes, të përpunimit dhe administrimit të akteve të subjekteve të shpronësuara, si dhe procedurat e afatet e komunikimit me institucionet shtetërore përcaktohen me vendim të Këshillit të Ministrave.
6. Tarifat për procedurat e kthimit dhe kompensimit të pronave përcaktohen me urdhër të përbashkët të Ministrit të Drejtësisë dhe të Ministrit të Financave.

Neni 3

Neni 16 ndryshohet si më poshtë:

“Neni 16
Shqyrtimi i vendimit kryesisht

1. AKKP-ja përfundon shqyrtimin e ankimeve kundër vendimit të njohjes së të drejtës së pronësisë, të kthimit ose kompensimit të pronës, si dhe të të drejtave të tjera reale të ish-zyrave rajonale të AKKP-së në qarqe, të ish-komisioneve vendore për kthimin dhe kompensimin e pronave, si dhe të ish-komisioneve të rretheve a bashkive për kthimin ose kompensimin e pronave ish-pronarëve. 
2. AKKP-ja mund të shqyrtojë, me nismën e vet, vendimet e dhëna nga zyrat rajonale të AKKP-së në qarqe apo të ish-komisioneve vendore të rretheve a bashkive për kthimin ose kompensimin e pronave ish pronarëve, të cilat, për shkak të shkeljeve flagrante të ligjit të kohës, i bëjnë këto vendime absolutisht të pavlefshme.”.

Neni  4

Në nenin 17, pika 2 ndryshohet si më poshtë:
“2. AKKP-ja shqyrton kërkesën për kompensim jo më vonë se 3 muaj nga data e regjistrimit të saj.
Kërkesa e subjektit të shpronësuar depozitohet drejtpërdrejt në institucion apo nëpërmjet postës dhe evidentohet në regjistrin e protokollit të institucionit. Subjekti pajiset me vërtetimin e regjistrimit të kërkesës.
I njëjti afat dhe e njëjta procedurë janë të vlefshme edhe për realizimin e detyrave dhe të përgjegjësive, të parashikuara në shkronjat “a”, “b” dhe “c” të pikës 1 të nenit 15.”.

Neni 5

Neni 18 ndryshohet si më poshtë:

“Neni 18 
Ankimi

Kundër vendimit të AKKP-së subjekti i shpronësuar ose Avokati i Shtetit ka të drejtë të bëjë ankim, brenda 30 ditëve nga njoftimi i këtij vendimi, pranë Gjykatës së Rrethit Gjyqësor, Tiranë, sipas rregullave të Kodit të Procedurës Civile të Republikës së Shqipërisë.”.

Neni 6

Neni 20 ndryshohet si më poshtë:

 “Neni 20 
Transferimi i arkivit, logjistikës dhe mjeteve të punës

Veprimtaria e zyrave rajonale të AKKP-së në qarqe përfundon 15 ditë pas hyrjes në fuqi të këtij ligji, përveç zyrës së arkivit. Arkivi, mjetet e punës dhe logjistika e zyrave rajonale të AKKP-së në qarqe, krijuar dhe administruar sipas ligjit, inventarizohen dhe i transferohen në përgjegjësi administrimi AKKP-së brenda 60 ditëve nga hyrja në fuqi e këtij ligji.”.

Neni 7

Në nenin 24, data “30.6.2009” zëvendësohet me datën “31.12.2011”.

Neni 8

Aktet nënligjore, që vijnë në kundërshtim me këtë ligj, shfuqizohen.

Neni 9 

Ky ligj hyn në fuqi 15 ditë pas botimit në Fletoren Zyrtare.


Shpallur me dekretin nr.6383, datë 13.1.2010 të Presidentit të Republikës së Shqipërisë, Bamir Topi


LIGJ
Nr.10 208, datë 23.12.2009

PËR DISA SHTESA NË LIGJIN NR.8053, DATË 21.12.1995 “PËR KALIMIN NË PRONËSI, PA SHPËRBLIM, TË TOKËS BUJQËSORE”

Në mbështetje të neneve 78 e 83 pika 1 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Neni 1 

Në ligjin nr. 8053 datë 21.12.1995 “Për kalimin në pronësi, pa shpërblim, të tokës bujqësore”, pas nenit 3 shtohen nenet 3/1, 3/2 dhe 3/3 si më poshtë:

“Neni 3/1

1. Përdoruesit e tokave bujqësore brenda vijave kufizuese të qyteteve, fshatrave ose qendrave urbane, që disponojnë aktet e marrjes së tokës në përdorim, të lëshuara deri në fund të muajit shkurt të vitit 1996, kompensohen me truall në pronësi brenda zonës urbane përkatëse në çastin që toka e tyre do të kalojë për kompensim fizik të subjekteve të shpronësuara ose për ndërtime publike.

Kompensimi në truall bëhet si më poshtë:
a) për familjet me dhe mbi 6 pjesëtarë, sipërfaqja e truallit është 750m2;
b) për familjet me më pak pjesëtarë zbritet 150 m2 për çdo pjesëtar më pak, në përputhje me të dhënat e regjistrit të gjendjes civile të datës 31.12.1995, por jo më pak se 300 m2.
2. Përdoruesit e tokës bujqësore brenda vijave kufizuese të zonës me përparësi turizmin, të përcaktuara sipas vendimit nr. 88, datë 1.3.1993 të Këshillit të Ministrave “Për miratimin e zonave që kanë përparësi zhvillimin e turizmit”, që disponojnë aktet e marrjes së tokës në përdorim, të lëshuara deri në fund të muajit shkurt të vitit 1996, kompesohen me truall në pronësi brenda zonës turistike përkatëse, në çastin që toka e tyre do të kalojë për kompensim fizik të subjekteve të shpronësuara ose për ndërtime publike.
Kompensimi në truall bëhet si më poshtë:
a) për familjet me dhe mbi 6 pjesëtarë sipërfaqja e truallit është 750m2;
b) për familjet me më pak pjesëtarë zbritet 150 m2 për çdo pjesëtar më pak, në përputhje me të dhënat e regjistrit të gjendjes civile të datës 31.12.1995, por jo më pak se 300 m2.

Neni 3/2

1. Kompensimi me truall në pronësi në komunën e Ksamilit bëhet në masën e përcaktuar në nenin 3/1 të këtij ligji dhe vetëm për familjet bujqësore e për individët:
a) që figurojnë punonjës të ish-NB Ksamil në periudhën 1.8.1991 deri 1.10.1992;
b) që kanë ardhur në ish-NB Ksamil nga 1.8.1991 deri në 4.5.1994, subjekte të vendimit të Këshillit të Ministrave nr. 60, datë 21.2.1994 “Për dhënie toke në përdorim familjeve fshatare, banorë të ish-NB-së së Ksamilit”, të ndryshuar me vendimin e Këshillit të Ministrave nr. 185, datë 4.5.1994, të cilat plotësojnë kushtet e pikës 2 të këtij vendimi dhe që në kohën e hyrjes në fuqi të këtij ligji figurojnë banorë në gjendjen civile të Ksamilit. 
2. Subjektet e përfshira në shkronjën “b” të pikës 1 të këtij neni duhet të provojnë se nuk kanë përfituar tokë në pronësi nga ligji nr. 7501, datë 19.7.1991 “Për tokën”. Subjekteve të pikës 1 të këtij neni, nga sipërfaqja e kompensimit, sipas koeficienteve të përcaktuara me vendim të Këshillit të Ministrave, u zbriten sipërfaqet e shesheve të ndërtimit, të fituara me vendime të komunës deri në hyrjen në fuqi të këtij ligji. 

Neni 3/3

1. Trojet e vëna në dispozicion për kompensim për përdoruesit e tokës bujqësore, sipas këtij ligji, përcaktohen:
a) në zonat turistike bregdetare, nga Ministria e Punëve Publike, Transportit dhe Telekomunikacionit dhe Ministria e Turizmit, Kulturës, Rinisë dhe Sporteve, në bashkëpunim me organet e qeverisjes vendore në territorin ku ndodhet trualli që kalon për kompensim;
b) në zonat periferike të qyteteve dhe qendrave urbane, nga Ministria e Punëve Publike, Transportit dhe Telekomunikacionit, në bashkëpunim me organet e qeverisjes vendore në territorin ku ndodhet trualli që kalon për kompensim, pas përfundimit të procesit të legalizimit nga ALUIZNI.
2. Sipërfaqet e tokës në përdorim që lirohen nga përdoruesit, si pasojë e zbatimit të dispozitave të këtij ligji, kalohen:
a) në Agjencinë e Kthimit dhe Kompensimit të Pronave, si fond fizik për kompensimin e subjekteve të shpronësuara, sipas përcaktimeve të vendimit të Këshillit të Ministrave nr.868, datë 18.6.2008 “Për krijimin e fondit të kompensimit fizik nga fond i tokës bujqësore”, kur këto sipërfaqe, në datën e hyrjes në fuqi të këtij ligji, figurojnë në zërin kadastral tokë bujqësore;
b) në pronësi të shtetit dhe administrohen sipas kompetencave të përcaktuara në legjislacionin në fuqi për urbanistikën, kur këto sipërfaqe, në datën e hyrjes në fuqi të këtij ligji, figurojnë në zërin kadastral tokë urbane.
3. Procedurat dhe autoriteti publik që bën kalimin në pronësi përcaktohen me vendim të Këshillit të Ministrave.”.
Neni 2

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6384, datë 13.1.2010 të Presidentit të Republikës së Shqipërisë, Bamir Topi


LIGJ
Nr.10 209, datë 23.12.2009

PËR DISA SHTESA E NDRYSHIME NË LIGJIN NR. 9920, DATË 19.5.2008 “PËR PROCEDURAT TATIMORE NË REPUBLIKËN E SHQIPËRISË”, TË NDRYSHUAR

Në mbështetje të neneve 78, 83 pika 1 dhe 155 të Kushtetutës, me propozimin e Këshillit të Ministrave, 

KUVENDI 
I REPUBLIKËS SË SHQIPËRISË

VENDOSI:

Në ligjin nr.9920, datë 19.5.2008 “Për procedurat tatimore në Republikën e Shqipërisë”, të ndryshuar, bëhen këto shtesa dhe ndryshime:

Neni 1

Në nenin 16 pika 3, pas shkronjës “dh” shtohet shkronja “e” me këtë përmbajtje:
“e) investigimi i brendshëm antikorrupsion.”.

Neni 2

Në nenin 40 bëhen ndryshimi dhe shtesa si më poshtë:
1. Titulli ndryshohet si më poshtë:
“Regjistrimi i personave, që ushtrojnë veprimtari tregtare dhe jotregtare”.
2. Në fund të pikës 4 shtohet një fjali me këtë përmbajtje:
“Për personat, “të vetëpunësuar në veprimtari tregtare apo shërbimi ambulant” dhe “kryefamiljari, që punëson persona si punëtorë shtëpie”, regjistrimi për pagimin e kontributeve të sigurimeve shoqërore ose çregjistrimi i tyre kryhet nga organet tatimore, sipas një procedure të veçantë, të përcaktuar me udhëzim të Ministrit të Financave.”.

Neni 3

Në nenin 65, pas pikës 5 shtohet pika 6 me këtë përmbajtje:
“6. Këshilli i Ministrave përcakton afatet kohore për dorëzimin e deklaratave tatimore e të dokumenteve të tjera tatimore, vetëm nëpërmjet formës elektronike.”.

Neni 4

Në nenin 68, pika 8 ndryshohet si më poshtë:
“8. Shuma e detyrimit tatimor, e detyrueshme për t'u paguar, sipas deklaratës tatimore, me vlerë deri në 100 (njëqind) lekë, vlerësohet si detyrim me vlerë zero dhe për shuma të tilla nuk bëhet vlerësim tatimor nga administrata tatimore.”.

Neni 5

Pas nenit 105 shtohet neni 105/1 me këtë përmbajtje:

“Neni 105/1
Struktura dhe funksionet e Drejtorisë së Investigimit të Brendshëm (Antikorrupsion) 
dhe të njësive të hetimit tatimor

1. Drejtoria e Investigimit te Brendshëm (Antikorrupsion) dhe njësitë e hetimit tatimor janë struktura të specializuara zbulimi, hetimi dhe zbatimi në administratën tatimore qendrore.
2. Drejtoria e Investigimit të Brendshëm (Antikorrupsion) dhe njësitë e hetimit tatimor kanë si mision parësor:
a) parandalimin, zbulimin dhe hetimin e veprimeve të administratës tatimore, të cilat mund të përbëjnë vepra penale;
b) mbledhjen e informacionit nga burime të ndryshme për veprimtaritë e punonjësve të administratës tatimore qendrore, të cilat mund të përbëjnë vepër penale;
c) bashkërendimin e punës me prokurorinë, si hallkë ndërmjetëse, për vazhdimin e plotë të hetimit;
ç) shërbimin, si pikë kontakti, ndërmjet administratës tatimore dhe institucioneve të tjera, që kanë si funksion luftën ndaj korrupsionit.
3. Punonjësit e Drejtorisë së Investigimit të Brendshëm (Antikorrupsion) gëzojnë atributet e Policisë Gjyqësore, në përputhje me Kodin e Procedurës Penale dhe ligjin për organizimin dhe funksionimin e Policisë Gjyqësore.
4. Punonjësit e Drejtorisë së Investigimit të Brendshëm (Antikorrupsion) dhe ata të njësive të hetimit tatimor, që ushtrojnë funksionet e parandalimit, të zbulimit, ndjekjes dhe hetimit të plotë të veprave korruptive pajisen me armë, në përputhje me legjislacionin e fushës. Miratimi i lejes jepet nga Ministria e Brendshme, vetëm pas autorizimit të lëshuar nga Ministri i Financave.
5. Detyrat dhe funksionet e Drejtorisë së Investigimit të Brendshëm (Antikorrupsion) dhe të njësive të hetimit tatimor miratohen me vendim të Këshillit të Ministrave.”.

Neni 6

 Në nenin 111, pas pikës 4 shtohet pika 5 me këtë përmbajtje:
“5. Gjobat e vendosura për shkelje administrative, që lidhen me një detyrim tatimor, nuk mund të kalojnë 100  për qind  të detyrimit tatimor.”.

Neni 7 

Në nenin 114 bëhen ndryshimi dhe shtesa si më poshtë:
1. Në pikën 1, fjalët “më e vogël se 10 000 lekë dhe” hiqen.
2. Pas pikës 2 shtohet pika 3 me këtë përmbajtje:
“3. Kjo gjobë zbatohet edhe në rastet kur tatimpaguesi ndryshon deklaratën fillestare, sipas kërkesave të nenit 67 të këtij ligji.”.

Neni 8

Në nenin 115 pika 1, fjalët “më e vogël se 10 000 lekë dhe” hiqen.

Neni 9

Neni 119 ndryshohet si më poshtë:
 “Neni 119
Mosdeklarimi i të punësuarve

Nëse nga verifikimi dhe kontrolli në vendndodhjen e biznesit rezulton se tatimpaguesi nuk ka deklaruar në organin tatimor çdo të punësuar rishtazi, të paktën 24 orë përpara fillimit të punës, përveç detyrimit për pagimin e shumës së kontributeve të papaguara, detyrohet të paguajë edhe një gjobë prej 50 000 (pesëdhjetë mijë) lekësh, kur është subjekt i biznesit të vogël dhe 100 000 (njëqind mijë) lekësh, për biznesin e madh me TVSH, për çdo rast mosdeklarimi.”.

Neni 10

Neni 122 ndryshohet si më poshtë:

“Neni 122

Kundërvajtjet administrative në përdorimin e pajisjeve fiskale, për lëshimin e kuponave fiskalë e të biletave

1. Tatimpaguesi, person juridik ose fizik, tregtar, dënohet në rast se:
a) nuk instalon pajisjen fiskale për regjistrimin e pagesave me para në dorë:
i) herën e parë të konstatimit të mosinstalimit të pajisjes fiskale, për të cilën është përcaktuar një afat vendosjeje deri në 10 ditë pune, me gjobë në masën 100 000 (njëqind mijë) lekë;
ii) herën e dytë të konstatimit të mosinstalimit të pajisjes fiskale, pas mosrespektimit të afatit të parë 10-ditor dhe kur për këtë pajisje është përcaktuar një afat vendosjeje tjetër deri në 10 ditë, pas vendosjes së gjobës së parë, sipas nëndarjes “i” të shkronjës “a” të kësaj pike, me gjobë në masën 500 000 (pesëqind mijë) lekë;
iii) pas kësaj periudhe, sipas nëndarjes “ii” të shkronjës “a” të kësaj pike, me pezullim të veprimtarisë deri në 6 muaj;
iv) në rastet e mosvendosjes së pajisjes fiskale, me mbyllje të plotë të veprimtarisë;
b) nuk lëshon kupon tatimor për qarkullimin e realizuar të mallrave apo të shërbimeve, për çdo rast:
i) për herën e parë, me gjobë në masën 100 000 (njëqind mijë) lekë; 
ii) për herën e dytë, me gjobë në masën 500 000 (pesëqind mijë) lekë; 
iii) për herën e tretë, me mbyllje të veprimtarisë për 6 muaj;
c) lëshon një biletë, që nuk përmban elementet e përcaktuara në këtë ligj për kuponin tatimor, me gjobë në masën 30 000 (tridhjetë mijë) lekë;
ç) lëshon kupon tatimor, ku ka shënuar një vlerë të ndryshme nga vlera e çmimit të afishuar, me gjobë në masën 30 000 (tridhjetë mijë) lekë;
d) nuk afishon në një vend të dukshëm një poster, që tregon detyrimin e blerësit të mallrave apo të përfituesit të shërbimit, për të kërkuar kupon tatimor, me gjobë në masën 20 000 (njëzet mijë) lekë;
dh) nuk mban kontrollin e gjurmës së kuponit tatimor në mjedisin e ofrimit të mallrave apo të shërbimeve, me gjobë në masën 30 000 (tridhjetë mijë) lekë;
e) nuk bën faturë për qarkullimin e realizuar të mallrave apo të shërbimeve të ofruara, me dënim, sipas përcaktimeve të nenit 124 të këtij ligji;
ë) nuk mban libër llogarie për qarkullimin e kryer të mallrave, me dënim, sipas përcaktimeve të nenit 118 të këtij ligji;
f) nuk merr me qira apo nuk regjistron pajisje fiskale rezervë, në rastet kur ky ligj e parashikon si detyrim, me gjobë në masën 50 000 (pesëdhjetë mijë) lekë;
g) nuk mban dhe mirëmban në kushte pune pajisjet fiskale, me gjobë në masën 80 000 (tetëdhjetë mijë) lekë:

gj) nuk njofton menjëherë për defektin e ndodhur në pajisjen fiskale dhe nuk plotëson në rregull librezën fiskale të defekteve, me gjobë në masën 50 000 (pesëdhjetë mijë) lekë.
2. Konstatimi, shqyrtimi dhe dënimi i shkeljeve të parashikuara në këtë nen bëhen nga organet tatimore të juridiksionit, ku tatimpaguesi ushtron veprimtarinë ose kryen shkeljet.
3. Moslëshimi i biletave të shërbimit me vlerë të parashtypur, të përdorura në sektorë të ndryshëm, si transport, turizëm, art, kulturë etj., dënohet me gjobë në masën 10 000 (dhjetë mijë) lekë për çdo biletë.”.

Neni 11

Në nenin 123 bëhen ndryshimi dhe shtesa si më poshtë:
1. Titulli i nenit ndryshohet si më poshtë:
“Dënimet për shoqëritë e autorizuara dhe të paautorizuara”.
2. Pas pikës 1 shtohet pika 2 me këtë përmbajtje:
“2. Subjektet tatimpaguese, të cilat tregtojnë apo mirëmbajnë pajisje fiskale te subjektet e tjera tatimpaguese, pa qenë të licencuara nga Ministri i Financave, dënohen me gjobë në masën 1 000 000 (një milion) lekë, ndërsa shoqëritë që blejnë dhe përdorin pajisje të tilla fiskale dënohen me gjobë në masën 100 000 (njëqind mijë) lekë dhe sekuestrim të pajisjes fiskale.”.

Neni 12

Në nenin 127, pas pikës 2 shtohet pika 3 me këtë përmbajtje.
“3. Në rast se organet tatimore kanë të dhëna të besueshme se tatimpaguesi fsheh informacione për gjendjen e tij ekonomike-financiare, organet tatimore kanë të drejtë t'ia sekuestrojnë dokumentacionin, pajisjet kompjuterike dhe fiskale dhe mjete të tjera të mbajtjes së dokumentacionit të tatimpaguesit në mjediset e ushtrimit të veprimtarisë së tij.”.

Neni 13

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6385, datë 13.1.2010 të Presidentit të Republikës së Shqipërisë, Bamir Topi


LIGJ
Nr.10 210, datë 23.12.2009

PËR NJË SHTESË NË LIGJIN NR.8976, DATË 12.12.2002 “PËR AKCIZAT”, TË NDRYSHUAR

Në mbështetje të neneve 78, 83 pika 1 dhe 155 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

Neni 1

Në ligjin nr.8976, datë 12.12.2002 “Për akcizat”, të ndryshuar, në nenin 24, pas pikës 3 shtohet pika 4 me këtë përmbajtje:
“4. Në rastet kur Këshilli i Ministrave vendos të ofrojë me koncesion pjesë apo të gjithë veprimtarinë, që lidhet me pullat e akcizës, përfshirë edhe kontrollin e tyre, atëherë kontrata koncesionare miratohet nga Kuvendi.”.

Neni 2

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.6386, datë 13.1.2010 të Presidentit të Republikës së Shqipërisë, Bamir Topi


LIGJ
Nr.10 211, datë 23.12.2009

PËR MIRATIMIN E AKTIT NORMATIV, ME FUQINË E LIGJIT, NR. 9, DATË 11.12.2009,  TË KËSHILLIT TË MINISTRAVE “PËR MËNYRËN E FUNKSIONIMIT DHE BURIMET E FINANCIMIT TË SISTEMIT TË TACHOGRAPH DIGITAL NË SHQIPËRI”

Në mbështetje të neneve 78, 83 pika 1 dhe 101 të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:


Miratohet akti normativ,  me fuqinë e ligjit, nr. 9, datë 11.12.2009, i Këshillit të Ministrave “Për mënyrën e funksionimit dhe burimet e financimit të sistemit të Tachograph Digital në Shqipëri”.

Shpallur me dekretin nr.6387, datë 13.1.2010 të Presidentit të Republikës së Shqipërisë, Bamir Topi

